Rikoodh taariikhi ah oo sugaya Lionel Messi kulanka maanta ay Barcelona la ciyaareyso Valencia – Gool FM\n(Barcelona) 25 Jan 2020. Indhaha Taageerayaasha kubadda cagta adduunka meel walba oo ay joogaan gaar ahaan kuwa Spain ayaa waxay caawa ku sii jeedaan kulanka uu marti galin doono garoonka Mestalla maanta oo Sabti ah kaasoo ay wada ciyaari doonaan kooxaha Valencia iyo Barcelona.\nBarcelona ayaa is keeni doonta garoonka Mestalla iyada oo dooneysa inay gacanta ku dhigto saddexda dhibcood, waxayna ka war qabtaa in kulanka ay la ciyaari doonto uu yahay mid aad u adag.\nHalka kooxda marti galin doonto kulankan ee Valencia ay dooneyso in Barcelona ay guul kaga gaarto garoonkeeda Mestalla, afar maalmood kaddib guuldarradii 4-1 ahayed ay kala kulmeen Real Mallorca.\nHaddab sida warbixintan lagu xusay kulanka maqaribka ku dhex mari doono kooxaha Valencia iyo Barcelona horyaalka La Liga ee dalka Spain wuxuu qaas u yahay kabtanka Barca ee Lionel Messi.\nLionel Messi ayaa ciyaari doono kulankiisii 710-aad kaddib marka uu maqribka ka hor yimidaado Valencia, dhamaan tartamada kala duwan ee taariikhda xirfadiisa kooxda kubadda cagta ee Barcelona.\nMessi ayaa guul la gaaray kooxdiisa Barcelona 499 kulan, 709 kulan uu ka soo muuqaday, wuxuuna maanta baadi goob ugu jiraa kulanka ay la ciyaarayaan Valencia guushiisii 500-aad ee maaliyada Blaugrana ee ah dhamaan tartamada kala duwan.


Go’aanka Masuuliyiinta Xukuumadda Federaalka ah ee ka dhanka ah adeegsiga warbaahinta ee wasiirradu waa khalad khalad lagu saxayo. – Goobjoog News\nQoraal ka soo baxday xafiiska Raysul wasaare ku xigeenka oo u muuqda mid xukuumaddu uga fal celineyso sidii wasiirrada qaarkood ay uga hadleen dhacdadii25-kii bishaan ka dhacday deegaanka Bariirre ee goboilka Shabeellaha hoose, taasoo lagu laayay dad rayid ah oo beeraley ah sida dowladdu ugu dambeyntii xaqiijisay ayaa wasiirrada looga mamnnuucay in ay wax xukuumaadda la xiriira uga hadlan qalabka warbaahinta oo dhan iyagoo aan oggolaansho ka heysan xafiiska Raysul-wasaaraha.\nIlaa seddex wasiir oo laga yaabo iney siyaabo kala duwan u khuseyso dhacdada Bariire,kuwaasoo kala ah wasiirka warfaafinta, C/raxmaan Cumar Yariisow, Wasiirka gaashaandhigga Cabdirashiid Cabdullahi Maxamed iyo wasiirka arrimaha dibadda Yusuf Garaad Cumar ayaa arrintaan durba ka hadlay oo warbaahinta bulshada iyo idaacdaha ku faafiyay iyagoo siyaabo is khilaafsan uga hadlay arrinta, qaarkoodna ay warar is burrinaya ee haddana aan isi saxeyn soo saareen.\nWaa iska caddahay in wasiirradu ay si aan munaasab ahayn ayarrin laga yaabo in heerka hadda ay gaartay aaney gaari lahayn ay ugu isticmaaleen warfaafinta, halkaasoo oo dadweynaha iyo cid kasta oo arrintani khuseyso ay ka fahmi karaan sida dowladdu ay ugu jahwareersantahay adeegsiga warbaahinta iyo gaarsaariinta dadweynaha xogta ay u baahanyihiin. Hasa yeeshee hadda yoolkeygu maahan inaan ka hadlo khaladaadka wasiirrada ka dhacay ee waxaan doonayaa inaan isla eegno arrintan u muuqatakhalad khald ku sax oo ah warqadda xafiiska Raysul-wasaaraha ka soo baxday ee ahayd in “wasiirradu aaney arrimaha xukuumadda uga hadli karin qaybaha kala duwan ee qalabka warbaahinta [oo ay ku jiraan xisaabaadkooda karaka ah oo ay ku leeyihiin warbaahinta ama baraha bulshada]\n1- Ugu horreyn go’aankani waxaa uu si cad uga hor imaanayaa Dastuurka federaalka ah ee kumeel gaarka ah oo hadda dowladdu ku shaqeyso ayna ahayd iney u hoggaansanto iyo xeerka saxaafadda oo arrintan si gaar ah u khuseeya, sida ku cad qodobka 32aad ee Dastuurka Federaalka ah ee damaanad qaadaya xaqa dadweynuhu ay leeyihiin heistMacluumaadka dowladdu heyso, gaar ahaan faqrooyinka 1aad iyo 2aad oo sidan u qoaran.(1)Qof kastaa wuxuu xaq u leeyahay in uu helo macluumaadka ay Dawladdu hayso. (2) Qof kastaa wuxuu xaq u leeyahay helitaanka macluumaadka ay cid kale hayso oo loogu baahan yahay in lagu fuliyo ama lagu ilaaliyo xuquuq kastoo kale oo daw loo leeyahay.\nQodobka 37aad ee xeeraka saxaafadda oo isna ka hadlaya xorriyadda saxafiyiinta, gaar ahaan faqrada 2-aad, oo sheegeysa in wariye kasta ay waajib tahay inuu helo macluumad [oo ay ku jiraan macluumaadka dowoladda] si uu/ay dadweynaha ugu gudbiyo/gudbiso, haddii aaneyjirin sabab sharci ah oo u diidaysa baahinta macluumaadkaas yaa go’aankani jabinayaa; waayo xaqii helista macluumaadka ayaa meesha ka baxaya.\nQodobadan dastuuriga ah ee aan xusnay,waxaa ay dowladda qasab uga dhigayaan in ay dadweynaha iyo warbaahinta macluumaadka dowladda la wadaagto. Si kastaba ha ahaatee masuuliyiinta xukuumaddu waxay ku doodi karaan in aanuu ujeedkoodu ahayn in ay dadka ay xogta dowladda u diidayaan am ay ka qariyaan,ee laakiin ay doonayaan in ay macluumaadka maamulaan, oo ay koontaroolaan, si looga fogaado isbarbar yaaca. Dooddaasi haddaba mid sax ah ma ahan, mana u noqon karto difaac qolada ku doodeysa.\n2- Macluumaadka dadweynuhu u baahanyihiin waxaa uu isugu jiraa, mid degdeg ah iyo mid aan degdeg ahyn oo muddo laga sugi karo dowladda.Macluumaadka waxaa ku jira, wararka degdegga ah ee marka ay dhacaan ay tahay in faahfaahin laga helo, dadweynahana waxaa taas masuul uga ah warbaahinta oo ay ka sugayaan iney warka u soo gudbiso marka uu dhacayo ama uu dhacay durba. Sidaa darteed, marka warka la daahiyo oo dadweynaha laga qariyo ama aan xilliga loo baahanyahay lala wadaagin waxaa la jabiyay qodobbada aan xusanay ee Dastuurku sheegayo.\n3- Go’aankan, waxaa uu sidoo kale meel uga dhacayaa xuquuqda gaarka ah ee wasiirradu ay mudaawdiniin ahaan u leeyihiin, taasoo dastuurku caddeynayo, sida ku cad qodobka 18aad ee Dastuurka Federaalka ee ku meel gaarka ah oo ka hadlaya xorriyadda ra’yiga iyo afkaarta, faqrooyinkiisa 1aad iyo 2aad oo sidan u qoran (1) Qof kastaa wuxuu xaq u leeyahay in uu yeesho, soo bandhigo ra’yigiisa iyo in uu doono, inuu helo oo gudbiyo ra’yigiisa, xog ama afkaar si kastaba. (2) Xorriyatu qoolka waxaa ka mid, xorriyadda hadalka, saxaafadda iyo wax walba oo soo gelaya warbaahinta elektaroonikada iyo internet-ka.\nMarka laga soo tago iney wasiirradu warbaahinta la hadlaan iyagoo magaca xukuumadda ku hadlaya ama wasaaradda ay maamulaan, waxa ay xaq u leeyihiin iney aragtidooda gaarka ah ka dhiibtaan arrin taagan ama shaqadooda la xiriirta ama aan la xiriirin,iyo in ay fikad gaar ah ka qaatan waxa socda ka dibna mowqifkooda ka hadlaan. Hasa yeeshee, go’aanka uu soo saaray Raysul-wasaara ku xigeenku, arrinta kalama saarin ee waxyaaba xukuumadda ku saabsan kama hadli karaan ayuu ku soo koobay. Ugu yaraan, waxa ay ahayd inuu ku gaabsado in laga joojiyay faafin rasmi ah oo aan loo oggolaan, laakiin hadalka sidan uu u yiri haddii loo qaato waxaa soo gelaya wixii xitaa ay bogaggooda ku qoraan, marba haddii ay xukuumadda la xiriirto.\n4- Arrintani waxa ay xannibeysaa howlaha dowladda ee warfaafineed, waxaa ayna dhiirri galineysaa wararaka been abuurka ah ee marka war sax ah la waayo la sameysto; waayo haddii la yiraahdo wararka xukuumaddu faafineyso oggolaanshohooda waxaa laga sugayaa xafiiska Raysul-wasaaraha, waa iska caddahay waqtiga uu qaadan karo warkaasi, waayo sharciga u diidaya wasiirrada war aan xafiiska Raysul-wasaaruhu soo oggolaan waxaa uu qabanaya sidoo kale masuuliyiinta ka hooseeysa ee iyaga hoos yimaada, sida agaasimayaasha kala duwan, safiiiraada, madaxda ciidamada iyo afhayeennada kala duwan ee wasaaradaha; maxa yeelay kuwaasi waa iney soo maraan habka kala sarreynta oo qof walbaa qofka uu hoos tago uu arrinta la wadaago, kaasina uu la sii wadaago kan ka sii sarreeya ilaa ay xafiiska Raysul-wasaaraha ka gaarto ee laga soo oggolaado ama laga diido. Tusaale ahaan, haddii qarax meel ka dhaco ooafhayeenka wasaaradda amnigu uu warbaahinta inuu la wadago khasaaraha loo baahdo, waa inuu masuuliyiinta ka sarreysa ee wasaaradda la wadaago ka dibna wasiirka wasaaraddu uu la xiriiro xafiiska Raysul wasaaraha, ka dibna oggolaansho la soo siiyo ama loo soo diido, arrintaas oo ugu yaraan maalin qaadan karta ama ka badan, sidaasna waxaa ku micna belay warkii dadweynaha lala wadaagi lahaa, ama qolyo kale ayaa si ka faaiideysi ah dacaayad u faafin kara.\n5- Sidoo kale arrintani waa faafreeb lagu sameynayo masuuliyiinta dowladda, waxayna sidoo kale saameyn kartaa warbaahinta dowladda oo loo arko warka ay sheegto hadal rasmi ah oo ah mowqifka dowladda. Dhinaca kale marka la eego, waxaa warqaddani tusineysaa in wasiirrada aan masuuliyaddooda lagu aamini karin waayo qofka lagu aamini waayay masuuliyadda warka uu sheegayo macneheedu waxa ay noqoneysaa inaan sidoo kale lagu kalsoonaan karin go’aamada kale ee isagoo aan la tashi ka sameyn uu qaadan karo, maadaama uu yahay masuul xil sare haya oo ay tahay inuu gaaro go’aamo masiiri ah oo dowladda iyo muwadininiinta saameyn ku leh. Marka mar haddii la faafreebayo warkooda, waxaa loo baahanayaa in ficilladoodana la hubiyo ka hor inta aaney talaabo qaadin, taasina runtii waxay meel ka dhac ku tahay wasiirrada oo ah cidda gaarta go’aannada fulineed ee ugu badan maadaama ay yihiin masuuliyiinta laanta fulinta oo ay adagtahay iney la tashi ka sameeyaan dhamaan howlaha ay fulinayaan.\n6- Go’aankani waxaa uu u muuqdaa mid deg deg ah oo aan laga fiirsan, lana turxaan bixin, iyadoo lagu soo saaray xaalad kacsanaan ah oo dowladdu ay wajahayso jahwareer warfaafineed oo ay dhalleeceyn kala kulantay. Haddaba si xaalad noocaas ah loo hagaajiyo uma baahna degdeg caadifadeysan ee waxaa ay ahayd in si deggen looga fakaro ka hor inta aan dadweynaha lala wadaagin go’aanka dowladda. Waxa ay ahayd in sidoo kale wasiirrada laftooda laga tala galiyo oo shir loo qabto lagana doodo arrintaan muhiimka ah, taasina ma dhicin sida aan xogta ku heynno ee qaarkood ama intooda badan dadweynuhu markey ogaadeen ayey iyaguna ogaadeen.\n7- Haddiiba lagu qasbanaaday in go’ankaan la gaaro, habka loo maray marnaba sax ma ahayn; waayo waa arrin farsamo oo aan baahi loo qabin in dadweynaha lala wadaago. Wasiirada inta loo yeero ayaa loo sheegi karay iyadoo waliba arrintan la isla lafa guray oo xitaa laga codsanayo xuquuqdooda gaarka ah iney danta guud darteed uga tanaasulaan si jahwareerkan looga gudbo. Waxaa kaloo la awooday in xeerarka gaarka ah ee golaha wasiirrada lagu qoro arrinta, ama iimeel lagula wadaago ee marna looma baahneyn in wasiirrada dadweynaha hortooda lagu edbiyo iyadoo aan loo baahan arrinkaas.\n8- Xukuumaddu si ay u koontarooshu wararka ay faafineyso waxay aheed in marka wax weyn dhacaan wasiirradu ay isugu yimaadaan kulan aan caadi ahayn oo degdeg ah ka dibna halkaas lagu siiqeeyo qaabka arrinta looga hadlayo ama loo wajahayo, isla markaas waa iney jiraan afhayeenno rasmi ah oo warkoodu uu biyo kama dhibcaan yahay. Haddii wasiirka warfaafintu uu yahay afhayeenka xukuumadda, waxa uu ubaahanyahy inuu la xiriiro wasaaradda ama jihada warkaasi khuseeyo oo ka dibna uu mowqfika rasmiga ah ee dowladda la wadaago dadweynaha. Tusaale ahaan, dhacdadii Bariirre khaladkeedu maahayn in cid aaney khuseyni ay ka hadashay ee khaladkeedu waxaa uu ahaa in iyadoo aan xog la helin la degdegay oo xitaa taliska ciidanka milatariga la baal maray. Marka khaldkaasoo kale waxa ay ahayd in si gaar ah loogula xisaabtamo wasiirradii ku lug lahaa ee looma baahna in si khaladkaas loo saxo khalad Dastuuri ah oo aan laga fiirsan la galo.\n9- Xukuumaddu si ay koontraoosho macluumaadka ay la wadaageyso dadweynaha gaar ahaan kan baraha bulshada oo malaha ah kan ugu faafi og, ayna uga fogaato iney ku xad-gudubto xaqa gaarka ah ee wasaiirrada, waxa ay awooddaa iney si fudud dadweynaha ugu sheegto in wararka lagu qoro bogagga gaarka ah ee masuuliyiinta dowladdu aaney ka tarjumenin mowqifka dowladda ee rasmiga ah. Marka wasiirkii waxa khalad sheega isaga ayaa dadweynuhu eedeynayaan ee dowladdu beri ayey ka noqneysaa.\n10- Ugu dambeyn, xukuumaddu waxay u baahantahay iney go’aamadeeda iyo tilaabooyinkeeda ay si taxaddar leh u maamusho ee aaney deg degdegta tirade badan ee lagu eedeynayo go’aamo masiiri ah ku gaarin. Mar walba dhaliisha soo laablaabata ee dadweynuhu waa mid wax dhiseysa oo ay tahay in xukuumaddu casharro ka barato.\nW.Q: Cabdiqaasim Macalim Axmed\nCabdiqaasim Macalim Axmed, Saxafi/falanqeeye, abdulkasimmoalim@gmail.com\nSsqdxj zrakyh buy cialis online safely where to buy cialis online\nLkxaoh bhpmez Order viagra cialis 20 mg price walmart\nQbsxbg eavalk Approved cialis pharmacy cialis 20 mg price walmart\nvegas slots online [url=http://onlinecasinouse.com/# ]no deposit casino [/url] play slots gold fish casino slots free online slots\nWywvoq iuqsel buy viagra washington\nnew cialis buy generic cialis\ncialis cost cheap tadalafil 20mg\ncanadian pharmacy generic levitra cialis 50mg soft tab\nmy canadian pharmacy reviews cialis reviews\nLuakps zvgltk tadalafil india generic Fxfbs\nLsqwgr bqqcqq best essay writer Mambr\nPlyulf arsykg tadalafil prescription canada Wyqvs\nXwunzo ffnmid buy essay writing Ezhmm\nDtwxbp htlwem play for real online casino games Suwrn\nWraeic gfjiwj tadalafil capsules 7mg Fytrj\nZjbfnu xuzsua how much is tadalafil 20mg Eyepg\nQcedfw ybrrfi female viagra pill Dlrwl\nJnohkk ijiphd tadalafil from india 5mg Yaxix\ned medication north drug store best drugstore face moisturizer\ned medication discount pharmacy card canada pharmacy online\nreal viagra online viagra gold overnight authentic viagra [url=http://llviabest.com/]buy viagra without prisciption[/url] ’\ncialis sale cialis 60 mg purchase cialis [url=http://phrcialiled.com/]cialis 20 mg sale[/url] ’\nget generic cialis overnight cialis tadalafil online paypal lowest price cialis 20mg [url=http://cialijomen.com/]oryginal cialis[/url] ’\nhow much does a prescription of viagra cost viagra buy in melbourne buy viagra with no perscription [url=http://genqpviag.com/]generic viagra 100 mg[/url] ’\ncialis 20mg cost? cialis with dapoxetine buy generic cialis by mastercard [url=http://loncialis.com/]cheapest cialis india[/url] ’\nwhat\_’s works better viagra or cialis? cialis sell on internet by australia company cialis over the counter in spain [url=http://sjcialis.com/]cialis sell[/url] ’\nif you have insurance how much does viagra cost can i buy viagra over the counter in australia viagra surgery [url=https://canadianpharmacy-usx.com/organic.htm]genetic viagra[/url] ’\nviagra 40mg weight loss how much does viagra cost [url=http://erectilejyzd.com/]Prometrium[/url] ’\neye drop quit smoking fda approved canadian online pharmacies\ncialis online viagra/cialis black and gold 800 viagra vs cialis vs levitra reviews\nbuy viagra insurance viagra best price how much is a bottle of viagra\nviagra vs cialis which is better overseas pharmacies cheap brand viagra in usa\nmexican pharmacy online online pharmacies uk prescription drug cost\nbest online canadian pharmacy erection pills pharmacy discount\nquit smoking indian pharmacy birth control\nfree viagra samples boynton beach buy viagra soft tabs bayviagra\n2500 payday loans online payday advance in san antonio cash advance no teletrack\ncialis and diet que es cialis de 5mg posologia cialis 20\ncialis 20mg usa buy c5 cialis cialis ireland\nbuying viagra online reviews generic viagra from canada otc viagra\nMestinon pharmacy cost comparison Flomax...\ncheap levitra what is levitra used for cheap levitra...


Kismaayo News » Jawaari oo kursiga lagu amaaneeyay\nJawaari oo kursiga lagu amaaneeyay\nKn:Gudoomiyaha golaha Shacabka, Prof. Jawaari waa sii wadaha xilka madaxweynaha inta uu madaxweyne Xasan Sh. Maxamuud dalka ku soo laabanayo, Kursiguna Jawaari waa ku amaano waana ka amaano.\nDalka waxaa ku sugan Golaha fulinta, gaar ahaan wasiirka koobaad, Ra’iisul wasaare Saacid Shirdoon. Ayadoo sidaasi ay tahay waxaa maanta caasimadda soo gaaray wafti ka socotay qaaradda Yurub, waxaana qaabilay sii haya kursiga madaxweynaha Prof. Jawaari ahna Gudoomiha Baarlamaanka.\nWaftiga marka ay soo gaareen aqalka Madaxtooyada waxaa soo wada dhaweeyay Ra’iisul Wasaaraha, qaar kamid ah golaha wasiirada iyo Gudoomiyaha Baarlamaanka laakiin waxaa si khaas ah u qaabilay Jawaari.\nLama garanayo ciyaaraha ka socda daaha gadaashiisa iyo qaabka ay u dhacayaan duufaanta dabaylaha ee ku xeeran Villa Somaliya, laakiin waxaa dibad yaal ah oon cidna ka qarsoonayn qaabka ihaaneynta ah ee loola dhaqmaayo wasiirka koobaad ee dalka iyo sida looga gardaduubay dhamaan shaqooyinkii qaranka ee uu gudan lahaa.\nWaftiga Yurub ee maanta soo gaaray caasimadda, waa wafuuddii caalamiga ahayd ee ugu horaysay ee dalka timaada madaxweynaha oo dibadda ku maqan, waxaana qaabilay ku simaha madaxweynaha halka markii uu madaxweynaha dalka joogay aysan jirin cid aan asaga ahayn oo qaabila wafuudda dalka timaada taasi oo muujinaysay in xilalkii sare ee dalka uu madaxweynuhu isku darsaday marka laga reebo kan sharci dajinta oo golaha shacabku ay ka faro-maroojisteen. Haatan oo dalka uu ka maqanyahay wuxuu burhaantii ku wareejiyay oo amaano ooga dhigay Jawaari.


Dood cilmiyeed looga hadlayay adeegsiga argagixisada ee baraha xiriirka bulshada oo lagu qabtay Muqdisho – Radio Muqdisho\nDood cilmiyeed looga hadlayay saameynta ay argagixisadu ku leedahay adeegsiga baraha bulshada ay ku xiriiraan ee Internetka iyo sida looga hortagi karo ayaa lagu qabtay magaalada Muqdisho.\nDood cilmiyeedka ayaa waxaa ka qeybgalay mas’uuliyiin ka tirsan dowladda, aqoonyahanno, iyo suxufiyiin, waxaana la isku dhaafsaday fikrado ku wajahan sida looga hortagi karo in argagixisadu ay baraha isku xirka bulshada u isticmaalaan afkaartooda gurracan.\nGudoomiyaha Majmaca culumada Soomaaliyeed Sheekh Bashiir Axmed Salaad oo halkaasi ka hadlay ayaa tilmaamo ka bixiyay dacaayadaha been abuurka ah iyo muuqaallada argagaxa leh ee argagixisadu soo dhigaan baraha xiriirka bulshada, isagoo hoosta ka xariiqay in dowladda looga baahanyahay wacyigelin dheeraad ah.\nXildhibaan Maxamed Cumar Dhalxa ayaa sheegay in warbaahinta looga fadhiyo iney bulshada u soo gudbiyaan wax dan u ah bulshada, isagoo dhaliil u soo jeediyay qaar ka mid ah Websidyada iyo dadka baraha bulshada ku soo qora waxyaabo ay ku argagaxaan bulshada Soomaaliyeed.\nGudoomiyaha hey’adda wacyigelinta bulshada CCA Maxamed Cajiib oo isagu soo qaban qaabiyay dood cilmiyeedka ayaa sheegay in ujeedada ay kulankan u soo diyaariyeen ay tahay ka hadalka sida loo isticmaalo baraha xiriirka bulshada ee Intarnetka.\nWaa dooddii ugu horreeysay ee nooceeda ah oo lagu qabto magaalada Muqdisho


Wararkii ugu dambeeyey ee doorashada Madaxweynaha Koofurgalbeed Soomaliya | Jowhar Somali News Leader\nHome WARARKA Wararkii ugu dambeeyey ee doorashada Madaxweynaha Koofurgalbeed Soomaliya\nWararkii ugu dambeeyey ee doorashada Madaxweynaha Koofurgalbeed Soomaliya\nQaar ka mida musharixiinta u taagan u tartamaysa doorashada Madaxweynaha Maamulka Koonfur Galbeed ee Soomaaliya ayaa qoraal ay soo saareen waxa ay ugaga hadleen qoddobo badan oo xasaasi ah iyagoo dhaliilay dib u dhigista doorashada ee markii saddexad dib loo dhigey.\nQoraalkan oo ay ku saxiixnaayeen musharaxiinta kala ah Mukhtaar Roobow Cali, Aadan Maxamed Nuur (Saransoor) iyo Ibraahim Macalin Nuur ayaa lagu sheegay inaan laga talogelin dib u dhigista doorashada, waxayna intaas ku dareen iney ka walaacsan yihiin madax bannaanida Guddiga Doorashada oo faragelin kala kulmaya madaxda KMG ah ee Koonfur Galbeed.\nMusharaxiintan ayaa sheegay in dib u dhigista doorashada ee lagu beegay 19ka December oo ah xilli inta badan shaqaalaha reer galbeedka ah ay fasax yihiin loogu talogalay in aysan ka qeybgalin doorashada kormeerayaal caalami ah.\nSidoo kale musharaxiintan ayaa qoraalkooda waxa ay ku codsadeen in la dhiso guddi madaxbanaan kaasoo ka hortaga musuqmaasuqa doorashada. Qoraalkan ayaa si rasmi ah waxa ay musharaxiinta ugu dalbadeen in dib loo celiyo ciidamada dowladda Soomaaliya geysay magaalada Baydhaba, iyadoo xilliga la qabanayo doorashada ay dhici karto in dowladda federaalka ay si musuq ah doorashada ugu shubto musharaxa ay wadato.\nHalkan hoose ka aqriso qoraalka ay soo saareen saddexda musharax;\nPrevious articleHay’ada Socdaalka iyo Jinsiyadda oo shaacisay xilliga dib loo bilaabayo bixinta Baasaboorka\nNext articleCNN;”Farriimo uu ku direy WhatsApp Khashoggi ayaa cadeyn u noqon karta dilkiisa”


Musiibada Maanta iyo Musuq maasuqii Leegada Maxaa ka Dhexeeya | Markacadey.net Facebook\nWarka oo Video\tDaawo Video: Gudoomiayaha golaha fulinta ahlusuna oo kawarbixiyay heshiiskii Ahlusuna iyo dowladda halka oo marayo Daawo Sawirada: Nicholas Kay iyo Raa’isal Wasaaraha oo ka hadlay weerarkii Dhismaha UNDP Daawo Video: Weerarkii maanta lagu qaaday Xarunta UNDP ee Magaalada Muqdisho WAR DEG DEG: Wasiirka Arrimaha Gudaha oo sheegay in Saraakiil Ajnabi ah lagu dilay weerarkii UNDP Ciidamada Alpha Group oo xoog ku galay Xarunta UNDP oo weerar qorsheysan lagu qaaday, lana wareegay gacan ku heynta Dhismahaasi WAR DEG DEG: Al Shabaab oo sheegatay masuuliyada weerarka Xarunta UNDP WAR DEG DEG: Weerar ismiidaamin ah oo gil gilay Magaalada Muqdisho Nabadoon Axmed Diiriye oo digniin adag u diray Dowladda Itoobiya, kana digay inay dhibaato cusub abuurto Col. Maxamed Buule oo sheegay dhaawaca soo gaaray Col. Yaasiin Raadeer inaysan ka xumeyn Ciidamada Nabad Suggida iyo Amisom oo maanta gudaha ugu jira Degmada Xamar Weyne iyo hawlgalo ay ka wadaan By: Riwaan Haji // Sep 12 2012 at 7:00 pm // 1,074 Reads // Article & Opinion Musiibada Maanta iyo Musuq maasuqii Leegada Maxaa ka Dhexeeya Share Tweet\nWaxaa Qoray: Maxamed Cusman Cumar\nSannad walba Soomaalida waxay u dabaal-degtaa sannadguuradii Xisbiga Dhalinyara Soomaaliyeed – Leegada – bisha Maajo 15eeda. Waxaa la qaadaa:\nHadba Kiina Taag Daran Taageera Weligiina”\nMarkaan heeseyno dhammaan inta xafladda ka soo qayb gashay waan istaagnaa, si loo xishmeeyo sharafta ay maalintaas u leedahay Qaranka Soomaaliyeed. Dadka qarkood maqaal ay ka maqleen saaxibadooda ama reerkooda ay ku ogaadeen jiritaanka xisbiga SYL. Badi Soomaalida ma taqaan taariikhda runta ah ee xisbigaas, samaan iyo xumaan, waxuu u geystay ama waxuu u galay danta guud ee Qaranka Soomaaliyeed.\nHase ahaatee, dhammaanteenna waxaa naga dhaadhacsan in SYL uu ahaa xoogga ka dambeeyay halgankii gobanimo-doonka. Taariikhda SYL runtii ma foga. Waa inta aniga iyo inta ila da’da ah jiraan, inkastoo dhammaan dadkii aasaasay ay maanta nala joogin dunida. Qofkii ugu dambeeyay ee noolaa, Cali Xasan Maslax (Cali Verduro), waxuu geeriyooday dhowaan. Dhammaan Ilahay ha u naxriisto, jannadana haka waraabiyo.\nIngiriiska markii uu ka guuleystay Fashistadii Taliyaaniga Dagaalkii II, asigoo markaas horey u haysatay gobolka Waqooye ee Soomaaliya, waxuu qabsaday gobolkii ku magac dheeraa Soomaalida Taliyaaniga.\nSi aan ahayn lixdankii sano oo la soo dhaafay ee gumeysiga Taliyaaniga, Maamulkii Militeriga ee Ingiriiska waxuu albaabada u furay in la sameysto Naadi, hase yeeshee, aan ahayn axsaab siyaasi ah, dhulkii uu Taliyaaniga gumeysan jiray. Ugu horeyntii fursaddaas waxaa ka faaiideystay Reer Banaadir oo ururkii ugu horeeyay furtay, kuna magacaabeen HYC (Hamar Youth Club) ama Naadiga Dhalinyarada Xamar, bishii Abriile 15da 1943. Hal bil ka bacdi, Yaasiin Xaaji Cusmaan, asigoo ka shidaal qaadanaayo tilaabada Reer Banaadir, ayuu ku fikiray in uu furo Naadi cusub.\nSida uu ii sheegay Suxufiga Weyn kuna xeeldheer taarikhda Soomaaliyeed, Dr. Cabdulqaadir Cali Boolaay, “Yaasiin waxuu ra’yiggiisa kala hadlay siyaasiyiinta Reer Banaadir oo kala ahaa Cabdulqaadir Saqawuddin iyo Xaaji Maxamed Xuseen oo labadaba intay ayideen ra’yiga Yaasiin oo weliba kala qayb galeen aasaaska Naadiga cusub.\nDr. Boolaay waxuu warkiisa ku daray:”Dhalinyaradaas waxay ku kulmi jireen Maktabada Guuleed oo ku taalay sarta Cali Kaar oo aan ka fogeen Afar Irdoodka Xamar, halkaas ay wargeysyada adduunka ka aqrisan jireen. Yaasiin markii uu soo banbdhigay ra’yiggiisa waxa ku soo biiray toban qof kale. Saddex iyo tobanka dhalin yaro ayaa noqday aasaasayaasha naadiga cusub ee SYC (Somali Youth Club) ama Naadiga Dhalinyarada Soomaaliyeed bishii Maajo 15da 1943.” Afar sano ka bacdi, 1947, magaca Naadiga SYC waxaa lagu beddelay SYL (Somali Youth League). Hase yeeshee, beddelaada magaca si sahlan kuma imaanin.\nSida Malaaq Maxamed Cumarey, oo ka mid ahaa odeyaasha Reer Banaadir kuna jiray Golaha Dhexe ee Xisbiga HYC iiga warramay sida SYC looga dhigay SYL mar aan kula kulmay Xamar sannadkii 1993, waxa uu ii sheegay :”In markii hore Maamulka Ingiriiska uu diiday dalabka SYC oo lagu dalbaday in magaca SYC lagu beddelo SYL sababtoo ah in calanka SYC midabkiisa ahay casaan ama gaduud kaas oo Maamulka Ingiriiska ku tilmaamay in uu yahay calan Shuyuuci oo haddii aan la beddelin, in dalabka marna oggolaasho la siindoonin iyo xitaa Naadiga SYC albaabada loo xiraayo.”\nMalaaq Maxamed Cumarey warkiisa waxuu sii raaciyay, “markaan maqalnay warkaas waxaan isugu yeernay shir degdeg ah ee Golaha Dhexe ee HYC, waxaanna la go’aamiyay in SYC laga badbaadiyo in albaabada loo xiro. HYC waxay soo jeedisay in calamada labada Naadi, kan HYC oo Bulug ahaa iyo SYC oo casaan ahaa la isku daro. Sidaas ayaa calanka SYC ku noqday casaan iyo bulug oo nus-nus ah. Sidaas ayaa Maamulaha Ingiriiska ku aqbalay dalabkii SYC in loo beddelo SYL sannadkii 1947.\nSida Dr. Boolaay iiga warramay taariikhda Leegada, Guddoomiyehii ugu horeeyay ee Naadiga SYC waxaa loo doortay Cabdulqaadir Saqawuddiin 1943 iyo Xaaji Maxamed Xuseen Kuxigeenka Guddoomiyaha. Labadaba waxay ahaayeen Reer Banaadir. Xoghayaha Guud waxaa loo doortay Yaasiin Xaaji Cusman. Saqaawuddiin markuu geeriyooday 1947, waxaa guddoomiyaha SYC/SYL noqday Xaaji Maxamed Xussen oo mansabkaas oo mar kale, markii ugu dambeysay, loo doortay asigoo dalka ka maqan oo Qaahira jiro. Waxuu haayay guddoomiyenimada SYL ilaa 1957dii.\nAasaasayaasha xisbiga SYC/SYL oo 13ka ahaa, lix (6) ka mid ah waxay ahaayeen Reer Banaadir toddobana (7) Soomaalida kale. Sida uu ii sheegay Dr. Boolaay, xubnaha waxay kala ahaayen sida hoos ku qoran:\nReer Banaadir: 1. Cabdulqaadir Saqawudiin Shaikh Aweys; 2.Xaaji Maxamed Xusxeen Xaamuud; 3. Dheere Xaaji Dheere; 4. Maxamed Cusman Baarba; 5. Huudow Macallin iyo 6. Maxamed Cali Nuur.\nXubnaha ka socday Soomaalida kale waxay kala ahaayeen:\n1. Yaasiin Xaaji Cusman Shermarke; 2. Maxamed Xersi Nuur Siidii; 3. Daahir Xaaji Cusman; 4. Maxamed Cabdulle Xersi; 5. Cali Xasan Maslax; 6. Cusman Gheedi Raaghe iyo 7. Maxamed Faarax Hiloowle. Somali Youth League (SYL) ilaa markii la aasaasay 15kii Maajo 1943 mabaa’diida ay fulinaysay waxay ahaayeen: b) In la diido in maamul Taliyaani dambe dalka ku soo noqdo;\nt) In la doono madax-banaani iyo midnimo dhulalka Soomaalida oo dhan.\nSaddex sano kaddib markii Leegada la aasaasay, Wasiirka Dibadda Ingiriiska, Ernest Bevin waxuu u soo bandhigay shirkii 6aad ee ay ku yeesheen magaladda London, bishii Abriile 28da 1946, Ra’iisul Wasaaradaha dalalkii dagaalkii II ku guuleystay, hindise ku saabsan dulalkii Afrika ee Taliyaaniga gumeysan jiray sida loo kala qaybsan lahaa:\na) Tripolitania in laga dhigo Wasaayad oo Taliyaani Maamule ka noqdo.\nb) Cyrenaica in laga dhigo Wasaayad oo Boqortooyada Ingiriiska Maamule ka noqdo;\nc) Dhulkii Soomaalida ee Taliyaniga, Dhulkii Soomaalida ee Ingiriiska, Ogadeen iyo Reserved Areas in Wasaayad laga dhigo oo Boqortooyada Ingiriiska Maamule ka noqdo;\nd) Eritrea in la siiyo Ethiopia, marka laga reebo dhulalka hoose ee Waqooyi/Galbeed oo la raacin doono Sudaan. (Fadlan eeg the Minutes of the Meeting ctrl+click)\nMarkii ay ka hor yimaadeen hindisahiisii quwado kale, Bevin, mid kale oo uu wax ka beddelay, ayuu ka jeediyay Baarlamaanka Ingiriiska bishii Juun 4, 1946, asigoo isla markiina daafacaayo hindisahiisii 28 Abriile 1946. Khudbaddii uu ka jeediyay Baarlamaanka Ingiriiska, Bevin waxuu yiri:\n“Ma rabno in nalooga mahad celiyo, hase yeeshee, waxaa yaab leh in hindiseheyna sida gar-darrada ah oo loo dhaleeceeyay. Si kastaba ha ahaatee, dagaalkii Bariga Afrika, markii aan ku guulaysaneynay, Ingiriis waa la soo weerari karay, kaligayna ayaan dagaalamaynay. Waxan rajeynaayaa in Wakiilada Shirka Paris ay il gaar ah siiyaan, Soomaaliweyn.” Bevin ma gaynin hindahiisa Shirka Paris. (Eeg Bevin khudbaddiisa oo dhan, sadarka ka bilawdo Now may I turn to Eritrea and Somaliland? ctrl+click\nMarkuu gumeystay Soomaaliya 66 sano ka bacdi, halkii uu cudurdaar iyo raalli-galin ka bixin lahay Rejiimka Fashistaha sida bani aadan nimada ka baxsan uu kula dhaqmay shacabka Soomaaliyeed, Wafdigii Taliyaaniga uga qayb galay Shirka Paris 1946, oo laga hadlaayay Heshiis Nabadeed oo Taliyaaniga lala gaaro iyo sidii loo kala qaybin lahay dhulalkii Afrika ee Taliyaaniga gumeysan jiray, raddul ficilkii uu ka bixiyay Wakiilka Taliyaaniga hindisahii uu Bevin soo bandhigay, lana xiriirtay mideynta dhulalka Soomaaliyeed waxuu ahaa:\nDhulka Soomaalida oo Taliyaaniga haystay wax ay la wadaagaan ma jiraan dhulka Soomaalida oo Ingiriiska haysto.\nb) Dhulka Soomaalida oo Ingiriiska haysta waxaa deggan dad reer guuraa oo xoolo dhaqato ah; Dhulka Soomaali Taliyaniga waxaa deggan dad beeraley ah.\nt) Dhulka Soomaalida oo Ingiriiska haysta waxaa deggan qabaa’il oo Soomaali asli ah oo ku laban xogaa Carabta ka yimid Yaman. Dhulka Soomaali Taliyaaniga waxaa deggan qabaa’il assalkooda aad u kala geddisan yahay (Soomaali ku laban Baantu madow iwm).\nj) Qabaa’ilka Soomaali Ingiriiska way ka geddisan yihiin qabaa’ilka Soomali Taliyaaniga xitaa dhanka afka lagu hadlo: Soomali Taliyaani, af Soomaaliga koonfur ka sokow waxaa kale lagu hadlaa af Baantuu sida Bravano, Baajuuni; iyo lahjado qoysas kale.\nx) Arrinta xuquuqda daaqa ee qaar qabaa’ilka deggan xadka dhanka Soomaali Ingiriiska oo dhowaan warkooda lasoo qaaday, waa arrin ku saabsan xiriirka deris wanaagga ee xuduudyda, taasina horey ayaa loogu dhameeyay heshiisyadii dhexmaray Ingiriiska iyo Taliyaaniga.\nSidaan ayuu ahaa raddul ficilkii Wafdiga Taliyaaniga ee Shirkii Paris ee 1946 uu ka jeediyay hindisahii Bevin. Hindisahii Ingiriiska si aan muran ku jirin ayuu u taageeray mideynta dhulalka Soomaalida.\nHase yeeshee, Wafdiga Taliyaaniga uga qayb galaayay shirka Paris diidmada uu diiday hindisaha Ingiriiska oo ku saabsanaa mideynta dhulalka Soomaalida, waxuu si adag u inkiray xitaa in Soomaalida ay yihiin dad isku jinsi ah. Haddii kala duwanaashaha midabka ama lahjadaha lagu hadlo ay noqon karaan sabab Soomaalida loogu diido midnimo iyo qaran nimo, sidoo kale Taliyaaniba ma noqdeen qaran, madaama ay ku hadlaan afaf kala geddisan iyo dad ahaanna kala geddisan yihiin. Kuwa deggan Koonfurta iyo kuwa deggan Waqooyiga Taliyaaniga wax weyn ayaa u dhexeeya.\nHalganka shacabka Soomaaliyeed oo hogaanka u haayay xisbiga SYC/SYL – 1943 ilaa 1948 – waxuu ahaa xurnimo iyo mideynta dhulalka Soomaalida. SYL waxuu ahaa xisbi wadani dhab ah, oo daacad ah, una halgamaayay gaaritaanka himilada shacabka Soomaaliyeed. Waxuu si weyn ugu guuleystay in uu soo jiito taageerada shacbi-weynaha iyo in siyaasadiisa gaarsiiyo meel kasto ay Soomaalida joogto oo ay ku jiraan dhulalka gacmaha shisheeye ku jiraan sida Ogaadeen iyo NFD (Dhulka ay Kenya Haysato).\nBanaan baxyo isdaba joog ah oo lagu taageeraayo mabaa’diida xisbiga ayaa ka dhacay min Xamar ilaa Xarar. Daweynaha waxay diidaayeen hindise ahaa in maamul Taliyaani dib dalka ugu soo noqdo.\nCabdullahi Ciise Maxamuud, asigoo ku sugan London oo ku sii jeeday New York, ee dalka Maraykanka, waxuu warqad u diray taariikhda 8dii Maarso 1949, asigoo ku hadlaayo magaca Xisbiga SYL, Ra’iisul Wasaaraha Hindiya, Jawaharlal Nehru, warqaddaas uu Cabdullaahi Ciise ku codsaday in Hindiya ku taageerto shacabka Soomaaliyeed dalabka ah:\nb) In aan dib loogu soo celinin maamul Taliyaani ah dalka Soomaaliya, weji kasta ha lahaadee;\nt) Midnimada dhammaan dhulalka Soomaalida.\nGolaha Dhexe ee xisbiga SYL waxuu warqad mahad celin ah u diray Raa’iisul Wasaaraha Hindiya, Jawaharlal Nehru, taariikhda 9kii Juun 1949, iyadoo looga mahad celinaayo Hindiya taageerada ay siisay Soomaaliya, markii Golaha loo dhanyahay ee Qaramada Midoobay ka dooday arrimaha Soomaaliya. (Fadlan eeg waraaqaha xagga dambe ku lifaaqan)\nMarkii uu Guddiga Qaramada Midoobay ee Afarta Xooggag Waaween soo booqday Muqdishu sannadkii 1948, sida ku qoran warbixinta Q.M. Yearbook 1948/1949:\nXisbiga Dhalinyarada Soomaaliyeed (SYL) iyo Naadiga Dhalinyarada Xamar (HYC) – Ergooyinkooda waxay cambaayreeyeen Heshiiskii Bevin-Sforza, waxayna warsadeen madax-banaani dhaqso ah. Waxay soo jeediyen in ay oggolaanaayaan Wasaayad Qaramada Midoobay oo muddo gaaban ah, hase yeeshee, waxay diideen nooc kasta oo maamul shisheeye ah gaar ahaan maamul Taliyaani. Bannaan baxyo ayaa la sameeyay kuwaas oo looga soo horjeedo hindise ku saabsan dib ugu soo noqoshada Soomaaliya ee Maamul Taliyaani ah, waxaa kale socday in qalanqal kale in ay dhici doonaan.”\nXaawo Taako waxaa lagu xasuustaa wadani nimo. Waxay ku geeriyootay bannaan baxi la dhigay markii Goddigga Qaramada Midoobay ee Afarta Quwado Waaween dalka soo booqday 11kii Jannaayo 1948. Baabuurta waxa ka bid-bidayay labada calan ee SYL iyo HYC, kuwaas oo muujinaayay gacansaarka ay lahaayeen labada xisbi.\nKHIYAANADA QARAMADA MIDOOBAY\nInkastoo si weyn uu ugu olololeeyay xisbiga SYL in arrimaha dhulalka Soomaalida oo dhan laga hadlo, haddana nasiib darro Qaramada Midoobay waxay soo saartay go’aanka ah Resolution 289A (IV) taariikhda 21kii Nofember 1949, oo ka hadlaayi kali ah dhulkii Taliyaaniga gumeysan jiray iyo in Taliyaani ka noqdo Maamulaha Golaha Wasaayadda Qaramada Midoobay. Waa labadii arrin ay Soomaalida ka soo horjeeday.\nSida ku qoran warbixinta QM ee sanadaha 1948/1949, “Wakiilka dalka New Zealand ee [QM] shaki ayaa kaga jiray in si ku haboon loo tixgeliyay rabitaanka dadka dhulka deggan, waxuu soo jeediyay in aan fursadda la dhuminin in la gaarsiiyo midnimada kama dambeynta ah ee dhammaan Soomaalida iyagoo la hoos keenaayo hal maamul”.\nKhiyaanada Qaramada Midoobay waxaa ka sii darnaa, inqilaabka ay ka sameeyeen Leegada gudaheeda, dad xubno ka ahaa xisbiga oo taageeray go’aankaas oo ka soo horjeeday danta guud ee ummadda iyo mabadii’da xisbiga SYL. Inqilaabkaas waxuu Leegada u kala qaybiyay laba garab oo garabkii assalka ahaa oo diidanaa soo noqoshada laga af-dheereeyay oo garabkii safka ka baxayna Taliyaaniga hoos kala heshiiyay. Arrinta si kastaba ha u dhacdee, ama cid kastoba tilaabada hore ha qaadee, waxaa caddaatay in Taliyaaniga uu ku guuleystay in uu ka sameysto SYL gudahiisa koox ku garab taagan dib ugu soo noqoshaddiisa Soomaaliya.\nMarkii Taliyaaniga laga guuleystay dagaalkii II ee Dunida, waxaa Soomaaliya ka joogay dad Taliyaani oo tiradooda ahaa 20.000 qof oo wax kasto gacanta ku haayay – Beeraha, Warshadaha iyo Ganacsiga. Waxaa ka mid ahaa dad awood u leh in ay ka dhaadhiciyaan ama laaluushaan xisbiga SYL oo awooddooda dhaqaalaha ay Leegada dhinacii ay doonaan ugu jeesin karaan.\nShaki ma laha in Taliyaanigii Xamar joogay ay door ka ciyaareen af-gambiga lagu sameeyay madaxdii Leegada oo ka soo horjeeday soo noqoshada Taliyaaniga.\nIsla markii ay Qaramada Midoobay soo saartay go’aankii 1949 Taliyaani dib loogu soo celiyay Soomaaliya, waxaa SYL laga bilaabay olole lagu soo dhoweynaayo go’aankaas taas oo ka soo horjeeday wax alaale waxii ay Leegada u soo halgamaysay ilaa markii la aasaasay iyo waxii ay u soo dhinteen Xaawo Taako iyo dadkii kale oo naftooda ku waayay bannan-baxii Dhagaxtuur 1948 iyo 1949.\nBILAWGII MUSUQMAASUQA IYO DHAMMAADKII WADANINIMADA LEEGADA\nIyadoo la hirgelinaayo Qaraarkii 289A (IV) ee 21kii Nofember 1949, waxaa Soomaaliya lagu soo celiyay Maamul Taliyaani, inkasta oo markaan ‘shaarkii madoobaa’ “Camicia Nera” loogu soo beddelay shaarkii Qaramada Midoobay.\nIsla markii uu dalka ku soo laabta 1950, Maamulka waxuu ku dhaqaaqay in uu soo dhoweysto garabkii xisbiga Leegada gudahiisa durbaanka ugu tumaayay si maskaxda dadweynaha uga dhaqaan mabaadii’dii lagu diidaayay dib u soo laabashada Taliyaaniga. Leegada waxuu ka fadli yeelay dhammaan axsaabtii kale ee dalka ka jiray. Maamulka waxuu nidaamiyay in doorasho kasto ay SYL hesho codka ugu badan, si Leegada u noqoto xibigii awoodda ugu sareyso lahaa ee qabsan karto dawladda waqtiga Wasaayadda Maamulka Taliyaaniga ee AFIS iyo bacdiggiisa.\nDoorashooyinka sida loo nidaamin jiray waxaa ka mid ahaa in meelaha ay dadka ku badan yihiin, sida Muqdishu oo kale, tirada kuraasta loo yareeyo oo kuwaasna SYL loogu shubo. Meel aan dadba joogin na tirada loo badiyo oo isla markaas laga dhigo meel ay Leegada kelligeed ka soo gashay doorashada.\nWaxay ugu darneed markii tuulada Wanle Weyn, oo waraaqahii doorashada oo dhan noqdeen kuwo loo xariiqay xisbiga SYL oo kaliya oo xitaa hal warqad oo si khalad ah u qoran oo xisbi kale ah aan ku jirin. Reer Soomaaliland inta ay ka yaabeen musuqmaasuqa heerka uu garay ayay xitaa magacii gobolka Koonfur ee Somalia ay ku beddeleen “Wanle Weyn” iyo qofkii aan eheen reer Soomaalilqand ku dhihi jireen: “Reer Wanle Weyn miyaad tahay?” Micnaa “Reer Koonfur Miyaad tahay?”\nGobanimada ka hor ama bacdigiisaba, Leegada waxaa loo isticmaali jiray sida awooda oo qofkii aan xisbigaas ahayn oo haayo meel-shaqo muhim laga musaafirinjiray, si meeshiisa loogu dhiibo qof ay Leegada wadato. Halkii loo baanhaa in xukunka AFIS uu ka shaqeeyo sidii loo abuuri lahaa jawi wanaagsan oo tartanka siyaasadeed si nabad ah looga qayb qaadan lahaa, waxa hirgalay in mucaaridka la dilo. Sannadka markuu ahaa 1952, oo Wasaayadda laba jirsatay, nin siyaasi weyn ahaa, Ustaad Cusman, ayaa middi lagu dilay xaafadda Xamar Weyn asigoo ku sii jeeda gurigiisa. Sida la sheegay Ustaad Cusman subaxii dambe ayuu ku socday New York ee dalka Maraykan, si uu ugu gudbiyo Qaramada Midoobay dhambaal ku cad mawqifka xisbigiisa HDM (Xisbiya Digil iyo Mirifle) kuna saabsan, sida wararka sheegaayeen, in madax-banaanida Soomaaliya soddon (30) sano dib loo dhigo. Sannadka markuu ahaa 1957 waxaa asigana lagu dilay Muqdisho, guriggiisa hortiisa, Wakiilka dalka Masar oo xubin ka ahaa Guddiga Wasaayadda Qaramada Midoobay, Kamal Uddiin Saalax. Ninkii dilay Kamal Uddiin Saalax waxaa lagu xukumay xabsi daa’im, hase yeeshee, asigana waxaa lagu dilay xabsiga gudahiisa isla habeenkii ay Soomaaliya gobanimada qaadanaysay ee 1da July 1960. Sababaha Kamaal Uddiin loo dilay iyo kii dilay loo dilay weli lama haayo.\nMarkii shacabka Ingiriiska gumeysan jiray ee Soomaaliland si lama filaan ah u go’aansaday 4tii May, 1960, in uu qaato xurnimadiisa kuna biiro gobolka Taliyaaniga gumeysan jiray, waxuu keddis ku noqday maamulkii Wasaayadda ee AFIS, madaama uu ku andacoon jiray in “dhulka Soomaalida ee Taliyaani haystay aan shaqo ku lahayn kan Ingiriiska haystay” taas oo u dhadhameysay in uu si dadban u diidaayay mideynta dhulalka Soomaalida. Hase yeeshee, waxaa ka hor yimid in Soomaaliland gobanimadeeda qaadatay 26kii June 1960, oo AFIS-na, hadduu rabay iyo hadduu rabinba, qasab ku noqotay in uu si rasmi ahaan u sameeyo xafladdii isku darka labada gobol oo ay kala haysteen Taliyaani iyo Ingiriis.\nMarka, Taliyaanigii diidi jiray midnimada labada gobol iyo xubnahii Leegadii soo dhoweysay dib u soo laabashadiisa oo go’aansaday in kuraastii dawladda oo dhan keligood qaybsadaan, waxay la noqotay in, haddii ay joojin waayeen midnimada labada gobol, in si kale loo carqaladeeyo guusha midnimada. Soomaalida waxay ku maahmaadaa, “Qofka tag lama yiraahdee, Wax uu ku tago ayaa la tusa”. Iska hor-imaadkii ugu horeeyay ee dhexmara labada gubol oo markaas midoobay, waxuu ku bilawday markii Soomaaliland ay aragtay waxa laga siiyay awood-wadagga uu ahaa wax aan u qalmin oo quursi ah, “Koonfurna” qaadatay labadii kuraas ugu sareeyay ee Madaxweynaha iyo Ra’iisul Wasaaraha oo iyagana la siiyay Guddoomiyaha Baarlamaanka iyo Wasiiro.\nWay suurtowdaa in Leegada sidaas kula kacdo Soomaaliland mar haddii mabaadii’dii xisbiga ku doorsadeen kuraasta Maamulka. Leegada inta ay sii xoojin lahayd midnimada labada gobol, Koonfur iyo Waqooye, oo ahaa bilawgii midnimada dhulalkii Soomaalida oo gumeysiga haystay, waxay jecleysatay in reer Soomaaliland oo xurnimadooda saxan dahab ku keenay si ay ula midoobaan “walaalahooda” reer Koonfur, ay saxanka u saaraan neefka lafahiisa.\nIsku darka ka hor, Soomaaliland waxay lahayd dawlad uu Ra’iisul Wasaare ka ahaa Maxamed Ibrahim Cigaal oo markii la isku darsamay laga dhigay Wasiir. Taasi waxaa loo qaatay quursi iyo meel ka dhac.\nCaradii ay ka qaadeen awood-qaybsashada, waxuu gaaray heer qaar ka mid ah ciidamada qaalabka sida oo u dhashay reer Soomaaliland in ay ka soo horjeestaan dawladda dhexe sannadkii 1962. Labaatan iyo shan, oo ay ka mid yihiin saraakiil sare, ayaa lagu dacweeyay in ay isku dayeen in ay af-gambiyaan dawladda. Xamar ayaa la keenay si loo maxkamadeeyo.\nSannadka markuu ahaa 1963, waxaan ka shaqeenaayay Wasaaradda Warfaafinta oo aan wariye ka ahaay wargayska afka Taliyaani ku soo bixi jiray “Il Corriere della Somalia”. Anigoo ka mid ahaa tobankii kali ah oo bartay farta gaaban “Shorthand” ama “Stenografia” waxaa Maxkamada Sare ka soo codsatay Wasaaradda in aan u qoro dooda Wakiilka Dawladda inta ay socotay dacwada saraakiisha Soomaaliland.\nMadaama aan subax walba ugu geynaayay xafiiskiisa Wakiilka Dawladda, Dr. Santiapichi, nuqul makiinad ku daabacan, sheekada ay is dhaafsanaayeen asiga iyo dadka kale oo ka tirsanaa xafiiskiisa, si caadi ah ayay u maqli jiray. Maalin maalmahaas ka mid ah waxaan maqlay asigoo leh, ugu yaraan, “Shan ka mid ah eedeesaneyaasha waa in dil lagu xukumaa iyagoo loo haysto dembiga ah inay isku dayeen in ay af-gambiyaan dawladda”. Shanta uu sheegay waxuu ka waday saraakiisha sare oo sida uu ku andacoonaayay lagu soo eedeeyay in ay “af-gambiyaan” dawladda oo madax u ahaa Sarkaal marxuum Xasan Cabdulle Walanwal “Xasan Kayd”.\nHase yeeshee, ugu dambeystii, labaatan ka mid ahaa eedeeneyaasha waa la sii daayay, sababtoo ahayd in marna ay markhaatiyaasha magacooda soo qaadin. Shantii saraakiil sarena waa la sii daayay, markii lagu waayay wax dembi ah.\nTaariikhda marka loo dib raaco, Soomaaliland, ama dhulkii Ingiriiska gumeysan jiray, door wax-ku-ool ah ayay ka qaadatay isku darka labadii gobol oo ah ka dhalatay Jamhuuriyadda Soomaaliya 1dii Luulsay iyo 1960kii.\nMarkii ay Qaramada Midoobay go’aamisay bishii Desember 1959 in dhulka Soomaalida ee Taliyaaniga haystay gobanimadiisa la siinaayo 1da Luuliyo 1960, Golaha Sharci-dejinta Soomaaliland waxuu soo saaray 6dii Abriile 1960 ayada oo ay u wada dhanyihiin xubnahiisa go’aanka ah:\nLambarka 1ad – Sharci ku saabsan Mideynta Soomaaliland iyo Somalia – Khodobka 1ad:\nDawladda Soomaaliland iyo Dawladda Somalia ayaa mid noqday oo weligoodna mid ku ahaan doonaan dawlad cusub, madax-banaan, Diimoqradi ah, hal jamhuuriyad ah, laguna magacaabi doono JAMHUURIYADDA SOOMAALIYA.”\nSoomaaliland si hagar la’aan ah ayay uga soo baxday waajibkeeda ku aadanaa rabitaanka shacabkeeda. Eeda guul darrada waxaa leh xisbigii laga filaayay in uu daafaco midnimada labada dhul. Haddii xisbiga SYL uu ahaan lahaa urur midnimo, cadaalad iyo sinnaan u soo taagan, waxuu Soomaaliland u dhaqaalayn lahaa si xaq ah iyo, guud ahaanna, xaaladda Soomaaliya waxay ahaan lahayd mid sida ay tahay dhaanta. Nassiib-darro, Leegada ma noqon sidii loo malaynaayay. Halkii laga filaayay wanaag, waxaa ka batay dhibaatada ay u geysatay danta ummadda Soomaaliyeed, oo ay ugu horeeysay midnimada labadii gobol ee isticmaarka haysan jiray, oo loo baahnaa in wax kasta oo dan shaqsi ah loo huro si loo ilaaliyo. Way ku guul-dareysatay in ay hirgeliso rabitaanka shacabka Soomaaliyeed. Hadda oo lixdan sano laga soo gudbay, Soomaalileynta qarkood marka la warsado sababta ay u rabaan inay goostaan, jawaabtooda waxay u badantahay cabasho la xiriirta awood-qaybsashada oo ay ku eedeeyaan Koonfur cadaalad darro. Kuwa magaca Leegada sheeganaayay oo Maamulka Wasaayadda u nidaaminaayay si ay kuraasta ugu badan u helaan, haddey iimaan leeyihiin danta midnimada ayay ka hor mari lahaayeen tan gaarka ah, xitaa inay tusaan in ay diyaar u yihiin in ay u bandhigaan Soomaaliland in ay doortaan kursiga ay ku qalbi furan yihiin iyo Leegana qaadato waxii soo hara. Ku dhowaad labaatan sano ayay SYL soo xukumeysan dalka – tobankii sano ee Dawladda Hoose (Intrernal Administration) 1950 ilaa 1960. Ka bacdina 1960 ilaa 1969 oo ay dalka dhulka hoostiisa la gashay oo waxii dibadaha ka soo galayna la degtay oo xitaa mushaharada shaqaalahana laga bixin waayay, ilaa loo bixiyo magaca ah “Qabrigii Deynta Dibadda”. Dhanka nabad galyada, waa tii Madaxweynaha dalka, Dr. Cabdirashiid Cali Shermarke, Allah ha u naxriistee, maalin cad la dilay, 15kii Oktober 1969. Iyadoo is leh halkii ka sii wada oo hawsha sideedi ha u socoto waxaa la isugu yimid xerada Leegada bisha Oktoober 20, 1969, oo ilaa habeen dhexe la isla dhexmaraayay gor-gortanka laaluushka sida suuqa xoolaha iyo ballanqaadka kale ay dawladda kaga dhaadhicinaysay xubnaha Leegada ee haddii waaga baryo laga sugaayay in ay codkooda siiyaan murashaxa SYL oo ku fadhiisan lahay kursigii uu ka geeriyooday marxuum Dr. Cabdirashiid.\nWaxaa loo kala tagay Leegada oo ku faraxsan in Madaxweyne cusub oo SYL ah dalka qabsan doono; Xildhibaanadii oo codkooda ku helay 100.000 Shilling oo naftiisa weydiinaayo waxuu ku qaban lahay lacagtaas faraha badan oo shacabweynaha markaas jiray 95% aan weligood arag lacag intaas dhan iyo Murashaxii oo asigana koofiyadii Barava iyo isku joogii madoobaa amar ku bixiyay in loo stiraareeyo si marka waaga baryo isku taago. Intaas oo lacag ah oo habeenkaas 20ka Oktoober 1969 oo leegada dhexdeeda wareegeysay waxaa suurtowda in ay ahaayeen waxii dadka laga xasdaayey oo haddii mushar ahaan shaqaalaha loo siin lahay lix bilood gaari lahay.\nShacabka degahiisa waxay u soo taagnaayeen oo ay suurtowdo xitaa in ay hurdo heli waayeen inta ay ku fikiraayaan yaa la dooran doonaa, iyo Xildhibaankii oo lacagta qaatay oo ka fikiraayo, maxaa dhici kara haddii uu magac khalad ah calaameeyo.\nWaxaas oo dhan ka tag ayay arrinta noqotay. Arroornimadii saacadda markay ahayd 0300, inta aan salaadda loo kicin, ayaa Ciidamada Qalabka Sida, albabadii dismaha Baarlamaanka qufulo waaweeyn ku xiray iyo Madaxweynehii hore iyo Ra’iisul Wasaarahii hore iyo xubnahii dawladda guryahooda ka soo saaray oo meel aan la ogeen markaas la aaday.\nMarkii waaga baryay ayaa idaacadda Radio Mogadishu laga sheegay in awoodda dawladda ay la wareegeen Ciidamada Qalabka Sida laga bilaabo 21kii Oktoober 1969.\nWaxaase nassiib darro ah SYL oo labaatan sano ku dhowaad maamulka dalka soo haysay (Waqtigii Wasaayadda iyo waqtigii dawlad nimada) in mansab oo musuqmaaqus iyo laaluush ahaan loo siiyay ay ku doorsatay mabaddii’dii Xisbiga SYL.\nSYL xisbi sharaf leh ayuu ahaa, hase yeeshee, dadkii inqilaabka ku sameeyay waxii ka dambeeyay 21kii Nofember 1949, musuqmaasuqii ay faraha la galeen ayay ku gubteen 21kii Oktoober 1969. Waxaa la yiri: “Khiyaanno Qofkiis Ma Liibaano, Asigay Ku Qalloocataa”.\nHeestii “Soomaaliyey Toosoy, Toosoy Isku Tiirsda, Hadba Kiina Taag Darranee, Taageera Weligiina”, sideedi ha u socoto. —————————————————-\nDanjire Maxamed Cusman Cumar (Haulgab) dalal dhowr ah ayuu Safiir ka ahaa. Waxuu qoray buugaag ay ka mid yihiin “The Road to Zero – Somalia’s Self-Destruction” (oo u digma Hal Bacaad lagu Lisay) iyo “A Nation Driven to Despair – A Failure of Leadership in Africa” (oo u dhigma Qaran la Jah Wareeriyay)\nFadlan lifaaqa hoos ku qoran fiiri:


Kuleel xad-dhaaf ah oo ka jira dalka Ciraaq iyo dalal kale oo laga cabsi qabo inuu gaaro Isniin: June 20, 2022 Dalka Ciraaq ayaa waxaa ka jira kulayl daran iyadoo heer kulku qeybo ka mid ah dalkaasi uu kor u dhaafayo konton digree. Magaalada Basra ee koofurta dalka ayaa ka mid ah meelaha ugu daran ee dhibaatada ay ka dhacday. Madaxweynaha Ciraaq, Barham Saleh, ayaa u sababeyay sare u kaca heerkulka, abaaraha sii kordhaya iyo isbeddelka cimilada oo uu ugu yeeray “khatar jirta” oo dalku wajahyo. Dalka deriska la ah ee Sacuudi Carabiya, Xarunta Qaranka ee Saadaasha Hawada ayaa ka digtay heerkulka in sidoo kale uu dhaafi karo konton cabbirka heerkulka toddobaadkan. Illaa hal milyan oo Muslimiin ah oo ka kala imaanaya caalamka ayaa isu diyaarinaya inay u safraan magaalada barakeysan ee Maka si ay u soo gutaan waajibaadka xajka bisha soo socota. Office Nairobi Kenya | dayniiile.com\nHome WARKII Kuleel xad-dhaaf ah oo ka jira dalka Ciraaq iyo dalal kale oo...\nKuleel xad-dhaaf ah oo ka jira dalka Ciraaq iyo dalal kale oo laga cabsi qabo inuu gaaro Isniin: June 20, 2022 Dalka Ciraaq ayaa waxaa ka jira kulayl daran iyadoo heer kulku qeybo ka mid ah dalkaasi uu kor u dhaafayo konton digree. Magaalada Basra ee koofurta dalka ayaa ka mid ah meelaha ugu daran ee dhibaatada ay ka dhacday. Madaxweynaha Ciraaq, Barham Saleh, ayaa u sababeyay sare u kaca heerkulka, abaaraha sii kordhaya iyo isbeddelka cimilada oo uu ugu yeeray “khatar jirta” oo dalku wajahyo. Dalka deriska la ah ee Sacuudi Carabiya, Xarunta Qaranka ee Saadaasha Hawada ayaa ka digtay heerkulka in sidoo kale uu dhaafi karo konton cabbirka heerkulka toddobaadkan. Illaa hal milyan oo Muslimiin ah oo ka kala imaanaya caalamka ayaa isu diyaarinaya inay u safraan magaalada barakeysan ee Maka si ay u soo gutaan waajibaadka xajka bisha soo socota. Office Nairobi Kenya\nDalka Ciraaq ayaa waxaa ka jira kulayl daran iyadoo heer kulku qeybo ka mid ah dalkaasi uu kor u dhaafayo konton digree.\nMagaalada Basra ee koofurta dalka ayaa ka mid ah meelaha ugu daran ee dhibaatada ay ka dhacday. Madaxweynaha Ciraaq, Barham Saleh, ayaa u sababeyay sare u kaca heerkulka, abaaraha sii kordhaya iyo isbeddelka cimilada oo uu ugu yeeray “khatar jirta” oo dalku wajahyo.\nDalka deriska la ah ee Sacuudi Carabiya, Xarunta Qaranka ee Saadaasha Hawada ayaa ka digtay heerkulka in sidoo kale uu dhaafi karo konton cabbirka heerkulka toddobaadkan.\nIllaa hal milyan oo Muslimiin ah oo ka kala imaanaya caalamka ayaa isu diyaarinaya inay u safraan magaalada barakeysan ee Maka si ay u soo gutaan waajibaadka xajka bisha soo socota.\nPrevious articleSafiirka Soomaaliya ee dalka Serbia oo Warqadaha Aqoonsiga laga guddoomay\nNext articleWeerar lagu laayay kooxo Islaamiyiin ah oo ka dhacay dalka Burkina Faso\nJeneraal Alexander Dvornikov oo loo magacaabay Hogaamiyaha Ciidamada Ruushka ee...\nQiimaha sarifka ee suuqyada Wajaale oo sare u kacay


#Man Utd ayaa soo gudbisay dalab 80 milyan ginni ah oo ay ku dooneyso Harry Maguire - Get Latest News From Horn of Africa\n#Man Utd ayaa soo gudbisay dalab 80 milyan ginni ah oo ay ku dooneyso Harry Maguire\nBy WARIYAHA CAALAMKA On Aug 1, 2019 Last updated Aug 1, 2019\nShabakada “Sport Sports” ayaa xaqiijiyay in Manchester United ay isku diyaarineyso inay dalab qaali ah ay u bandhigto kooxda Leicester City, si ay kala saxiixato daafaca Harry Maguire, kahor inta uusan xirmin suuqa kala iibsiga xagaaga.\n26 jirkan reer England ayaa wuxuu haatan bar-tilmaameed buuxa u yahay kooxda Manchester United, si ay ugu xoojisato qeybta daafaca ee Red Devils waqti dheer.\nMaamulka Leicester City ma doonayaan inay iibiyaan xiddigooda Harry Maguire, laakiin waxay ka fiirsan doonaan inay iibiyaan haddii ay dhacdo in laga soo gudbiyo dalab ku haboon.\nShabakada “Sport Sports” ayaa intaas ku sii dartay in Manchester United ay isku diyaarineyso inay dalab 80 milyan ginni ah u gudbiso kooxda Leicester City si ay ugu guuleysato adeega Harry Maguire.\nSaraakiisha kooxda Man United ayaa sugi doona jawaabta Leicester City kaddib dalabka ay miiska u saareen, hadii kooxda lagu naaneyso dawacooyinka ay ogolaato iibinta Harry Maguire, wuxuu noqon doonaa daafaca ugu qaalisan adduunka.\nDaafaca ugu qaalisan adduunka waqtigan waa wiilka reer Holand ee Virgil van Dijk kaasoo ay kooxda Liverpool kula soo wareegtay aduun lacageed dhan 75 milyan ginni.\nYeelkadeeda, qandaraaska Harry Maguire ee kooxda Leicester City ayaa ku eg dhamaadka xagaaga 2023.


Xilliga ah timaaddada waa wakhti ku soo haya oo socdaalka nolosha uu kugu riixayo. Sida taaganta maanta ah ay u tahay timaaddadii shaley, ayaa timaaddada kugu soo food-leh ay u noqoneysaa taagan aad xilligeeda dhex taagan-tahay. Aragtida gaaban ee aanan si sax ah loola fayiigsan hiraalka timaaddada waa mid bogsiinyaha lagaga baxo. Kuwa aanan aragti u lahayn timaaddada (qof ahaan iyo bulsho ahaan), iyagu waxay noqdaan kuwo ku qahran nolosha markaas ayay wakhtiga eedeeyaan.\nNoloshii bulshada Soomaaliyeed waxaa ka dhex muuqda darrow iyo fool-xumo badan, kuwaas oo loo maleynayo in Soomaalidu ay fool-xumidaas uba dhasheen. Waxaa ka dhex-muuqda dhallinyaradii Soomaaliyeed (wiilal iyo gabdho) in dac-darri iyo dayac-xumi ay la dawarsanayaan caasimadaha dowladaha deriska ah. Waxaa ka dhex-muuqda dhallinyaradii Soomaaliyeed oo inta ay tahriibaan ay badaha ku dhintaan, inta badbaaddana xabsiyo la dhigo. Waxaa ka dhex-muuqda ragga iyo dumarka Soomaaliyeed ee sida arxan-darrida ah loogu leynayo koonfur Afrika. Waxaa ka dhex-muuqda aafooyinka dhaqaale xumi ee heysata Soomaalidii ku dhaqneyd waddankii. Shiddooyinkaas waxay ina heystaan xilli ay dowladihii u yar-yaraa una tabar-yaraa dunida ay sara-kacayaan. Dib u-dhaca intaas le´eg, waxaa kallifey hiraal la´aanta heysata bulshada Soomaaliyeed (hoggaan iyo shacab), iyo timaaddada oo aanan si dhab ah loo fayiigsan.\nFayiigsiga lagu badbaado ee qorshaha nolosha timaaddada maahan sawir u muuqan kara kuwa fuliyaalka ah ee doonaya in ay fadhiidnimo guul ku gaaraan. Maahan sawir u muuqan kara kuwa damaclayaalka ah oo ujeeddadoodu tahay in ay wiideystaan ka-daneysiga timaaddada bulshada. Maahan sawir u muuqan kara kuwa kacaanyahannada ah ee wil-wilo-booddeynaya aragtiyo ku dhisan riyo xamaasadeysan iyo caadifad hungo ah. Mana ahan sawir u muuqan kara odeyaal da´dii howl-gabka ku jira, kuwaas oo ay ka dhamaatey muddadii ay ku lahaayeen nolosha geysashada, kuna jira xilligii ay isu diyaarin lahaayeen noloshii ay goosan lahaayeen wixii ay horey u geysteen.\nWaxaad ii saamaxdaan inaan isla-eegno istraateejiyadda fiirada hiraalka (forward-looking) ee timaaddada loo kaashado si loogu baxsado goorta ay ayaamaheedu noqdaan taaganta. Aragtiyaalka saldhigga u ah fayiigsiga timaaddada, aynu tusaale-dhig u soo qaadanno bulsho sheekadeeda ay ku xardhan tahay taariikhda aadamiga. Bulshadaasi waa qolo lagu xusey dhamaan kutubadii diimaha cirka ka yimid (Masiixiyadda, Yahuudiyadda iyo Islaamka). Iyagu waxay goor hore taariikhda aadamiga ku qoreen cashar leh hiraal qorshe haboon oo cid kaga horeysey aysan jirin. Casharkaas oo ay kaga badbaadeen mixnad adag ee ah abaar daba-dheer ee gaag ma-reebto ah, taas oo toddoba sono ee xiriir ah ku baahdey giyigii ay ku dhaqnaayeen iyo weliba ummadihii la deriska ahaa.\nBulshadaasi waa maamulkii uu la noolaa nebi Yuusuf ina Yacquub ina Ibraahim (nabadgelyo dushooda ha ahaatee). Waxaa lagu qiyaasaa in xilligu ahaa 1700 oo sano muddo ka horeysey boqorradii reer Fircoon. Waxaa degaanka waqooyiga Masar ka talinayay boqorradii la oran jirey Hyksos oo iyagu asalkoodu Giriig ahaa. Sheekada la xiriirta fayiigsiga timaaddada ee nebi Yuusuf (n.d.a.) waxay bilaabatey, markii isaga oo sagaal sano xabsi ku jirey loo baahdey in uu fasiro riyo uu boqorku arkey. Nebi Yuusuf oo u fasirey ayaa wuxuu u tilmaamey toddoba sano oo barwaaqo ah in la gelayo. Laakiin ay xigeyso mixnad toddoba sano oo abaar ba´an ah. Isla-markaas wuxuu tilmaamey qorshihii haboonaa oo lagaga badbaadi lahaa mixnadda ay timaaddadu wadato. Hadalkii Yuusuf oo isugu jira fasiraaddii riyada iyo qorshihii dhaqaale ee fayiigsiga timaaddada, Eebe (kor ahaaye) ayaa inoo soo tebiyey si ay cashar inoogu ahaato. Suuradda Yuusuf, aayadaheeda 47-aad, 48-aad iyo 49-aad waxay lee-yihiin sidan:\n( قَالَ تَزْرَعُونَ سَبْعَ سِنِينَ دَأَبًا فَمَا حَصَدْتُمْ فَذَرُوهُ فِي سُنْبُلِهِ إِلَّا قَلِيلًا مِمَّا تَأْكُلُونَ . ثُمَّ يَأْتِي مِنْ بَعْدِ ذَلِكَ سَبْعٌ شِدَادٌ يَأْكُلْنَ مَا قَدَّمْتُمْ لَهُنَّ إِلَّا قَلِيلًا مِمَّا تُحْصِنُونَ . ثُمَّ يَأْتِي مِنْ بَعْدِ ذَلِكَ عَامٌ فِيهِ يُغَاثُ النَّاسُ وَفِيهِ يَعْصِرُونَ)\nInkasta oo Nebigu uu sagaal sano si dulmi ah xabsi ugu jirey, misana kama uusan xasdin aqoontii (fasirka riyada) iyo farsamadii (fulinta qorshaha) Eebe ugu deeqey. Isagu wuxuu tilmaamey in uu bulshada u hagaajiyo hannaanka dhaqaale-hoosaadka (micro-economic system). Isla-markaas wuxuu u habeeyey qorshayaal looga samata-baxo mixnaddan soo muuqata, taas oo lagu xasilinayo badbaadada raashinka (food security). Intuusan howsha guda-gelin, Yuusuf arin ayuu boqorkii ka codsadey. Waxay ahayd in loo dhiibo xilka wasiirka maaliyadda. Laba tilmaan ayuu sheegtey ee uu ku muteystey arinkaas. Mid waxay tahay in uu yahay fariid warac ah ee dhowraya amaanada ummadeed. Midda kale awaxay tahay in uu yahay nin aqoon ilaah siiyey.\nLabadaas tilmaan marka la raacsho anshaxiisii hufnaa oo bulshadu ay ku tiqiin, wuxuu noqdey nin hoggaamintiisu ay lee-dahay hiraal lagu guuleysto. Aqoonta uu sheegtey waxaa ka markhaati kacaya saddexda qodob ee uu ku soo koobey badbaadada dhaqaale ee dowladdii uu xabsiga ugu jirey iyo dadkeedii. Waxay isugu jiraan qorshe muddo dhow lagu fulinayo, kaas oo qodob uu ahaa wax soo-saarka haruurka oo la kordhiyo, qodob kalena uu ahaa haruurkii soo go´ay oo la keydiyo, qodob saddexaadna wuxuu ahaa in la tashiilo raashinka, biyaha iyo tamarta intaba. Kolley ku tahay boqorka iyo qoyskiisa, mar qura ayuu nebigu guddoonshey in maalintii wax la cuno.\nQorshihii Yuusuf, markii lagu eego micro-economic analysis, waxaa ka muuqanaya aragtiyaal qiimi badan oo ay adeegsadaan mu´asasaadka dhaqaale ee dowladaha hor u-marey ee dunidan casriga ah. Waxaa kamid ah qorshaha muddada dhexe (Medium-term Planing) oo ay dowladuhu maanta adeegsadaan, kaas oo ku jaan-go´an 5 – 7 sano. Sidaas si lamid ah ayaa qorshaha muddada dheer (Long-term Planing) wuxuu isna ku jaan-go´an yahay 15 – 20 sano. Yuusuf qorshihiisii muddada dhexe wuxuu ahaa 7 sano, qorshihiisii muddada dheer ayaa isna ahaa 14 sano. Guddoonka mashruucii dhaqaale ee uu Yuusuf dejiyey waxaa ka muuqda tallaabooyin si sax ah loo qaadey oo la´aantood uusan qorshuhu fuleen. Waxaa kamid ah:\n1) Wuxuu dhigey naqshad aqoon ku-dhisan oo dejinteedana la hagaajiyey, fulinteedana la ilaaliyey. Qorshe ay daacadnimo weheliso, si adagna looga baaraan-degey in natiijo dhab ah laga gaaro. Taasina waxay ka danbeysey markii uu boqorku ka codsadey (يُوسُفُ أَيُّهَا الصِّدِّيقُ أَفْتِنَا).\n2) Qorshihii uu dejiyey wuxuu la beegsadey beeraha oo markasta ah meesha keliya ee saldhigga u ah aadamiga doonaya in uu la dagaalamo mixnadaha ay gaajadu leedahay. Wuxuu ku jaan-gooyey qorshe muddo-dhexaad ah (medium-term planing), kaas oo xilli 7 sano oo xiriir ah ku eg. Waxaanu sidaas ka dheehaneynaa bilowga aayadda 47-aad (قَالَ تَزْرَعُونَ سَبْعَ سِنِينَ دَأَبًا).\n3) Dhamaadka aayadda 46-aad (لَّعَلِّي أَرْجِعُ إِلَى النَّاسِ لَعَلَّهُمْ يَعْلَمُونَ) waxaa laga dheehanayaa in Yuusuf uu tababarro u furey dadkii shaqada qaban lahaa. Ujeeddaduna waa in wakhtiga iyo xoogga la gelinayo shaqada ayan meel cidla ah ku bixin.\n4) Aayadda 47-aad (قَالَ تَزْرَعُونَ سَبْعَ سِنِينَ دَأَبًا) waxay tilmaameysaa Yuusuf in uu abaabuley dabadeedna howl-geliyey dhamaan dad-weynihii reer Masar oo dowladda ku hoos noolaa, si iyaga oo wadajira ay uga hor-tagaan mixnadda ku soo fool-leh bulshadooda. Awoodda aadamiguna (human power) waa midda nolosha bulshadeeda wax ka beddeli-karta haddey u dhaqaado.\n5) Aayadda 48-aad (ثُمَّ يَأْتِي مِن بَعْدِ ذَلِكَ سَبْعٌ شِدَادٌ يَأْكُلْنَ مَا قَدَّمْتُمْ لَهُنَّ) waxay tilmaameysaa toddoba sano oo xiriir ah oo mashruuc beer-falasho ahaa. Yuusuf wuxuu arintaas ku xaqiijinayey siyaasad lagu badbaadinayo raashinka (food security policy), taas oo muddadeedu ahayd 14 sano ah (7 aaran ah iyo 7 abaar ah).\n6) Mashruuca waxaa laga dheehanayaa, wax-qabadka toddobadii sano ee hore in ay kamid ahaayeen dhismayaal bakhaaro waaweyn ee haruurka lagu keydiyo iyo ceelal badan oo biyaha laga dhaansado. Howlahaas ayaa saldhig u ah guusha mashruucu gaarey ee dadkii badbaado ku gaarsiisey sanadkii 15-aad. Sanadkaas abaarta laga baxay waxaa inoo tilmaamaya aayadda 49-aad (ثُمَّ يَأْتِي مِن بَعْدِ ذَلِكَ عَامٌ فِيهِ يُغَاثُ النَّاسُ).\n7) Sida ay mufasiriinta qaarkood sheegaan, Yuusuf waa uu ka fogeeyey saraakiishii dowladda u shaqeynayey in ay maamulaan bakhaaradii keydku yiilleen. Wuxuu masuul uga dhigey raggii xabsiga kula jirey ee isaga wax ka bartey muddadii ay isla-xirnaayeen, una rumeeyey nebi-ahaan.\n8) Si jaangooyadeedu ay sareyso ayuu isugu dheelli-tirey haruurkii soo go´ay xilligii barwaaqada la ahaa, kuwaas oo uu qeyb u saamaxay in lagu noolaado 7-da sano ee hore, qeyb kalena la keydiyo si loogu badbaado 7-da sano ee abaarta ah.\n9) Muddadadaas 14-ka sano ahayd, Yuusuf wuxuu dejiyey xeerar lagu tashiilayo hantida dalka tiil loogana hor-tegayo loofarnimo iyo dayac hantida ummadda ka dhexeysa. Sidaasna waxaa laga dheehanayaa ereyada tashiilka tilmaamaya ee ku kala jira aayadaha sheekadan inoo-soo tebiyey. Waxaa kamid ah dhamaadka aayadda 47-aad (فَذَرُوهُ فِي سُنبُلِهِ), isla-aauaddaas 47-aad (إِلاَّ قَلِيلاً مِّمَّا تَأْكُلُونَ), iyo 48-aad (إِلاَّ قَلِيلاً مِّمَّا تُحْصِنُونَ).\n10) Dhamaadka aayadda 49-aad (عَامٌ فِيهِ يُغَاثُ النَّاسُ وَفِيهِ يَعْصِرُونَ) waxaa laga dheehanayaa fiirada gaarka ah ee Yuusuf uu siiyey farsamada oo qudheedu saldhig u ah siyaasadda dhaqaale ee lagu badbaadinayo timaaddada bulshada. Casiirka uu tilmaamayo waxaa kamid ah saliiddii iyo sokortii u caadada ahayd.\n11) Dhamaadka aayadda 48-aad (إِلاَّ قَلِيلاً مِّمَّا تُحْصِنُونَ) waxay tilmaameysaa qeyb saddexaad oo haruurkii ah in uu u reebey sanadka 15-aad marka abaarta laga baxo in loo adeegsado tallaalka lagu abuurayo beeraha cusub.\n12) Qorshaha nebi Yuusuf uma uusan baahan kaalmo dibadda ka timid iyo xoogag shisheeye oo u soo gurmada, balse 100 % wuxuu ku tiirsanaa kheyraadka dabiiciga ah oo ay bulshadu lahayd iyo xoogga dhallinyaradeeda oo si haboon loo abaabuley.\nAbaabulkii Yuusuf ee ku dhisnaa fayiigsiga timaaddada, natiijadeedii waxay noqotey, muddadii ay abaartu jirtey in haruurkii keydka ahaa uu ka batey degaankii uu maamulayey boqorkii Masar. Sidaa darteed waxaa fariimo loo direy degaanadii kale oo dadku ay ku baahnaayeen. Markaasaa iyaga oo qaxooti ah waxay ku soo qul-quleen magaalo-madaxdii uu boqorku fadhiyey. Nebi Yuusuf oo isagu wasiir ka ahaa khasnadaha dowladda iyo bakhaaradeeda, wuxuu guddoonsadey in uu isagu si toos ah u maamulo qeybinta haruurka, si ayan wax musuq-maasuq ah u dhicin. Kaarar aqoonsiyo ayuu u sameeyey oo ay cid walba xilligeeda wax ku qaadato. Isagaana dadka qaabilayey oo u saxiixayey qeybta uu qaadanayo. Wax is-le´eg ayuu u qeybiyey dadkii ku dhaqnaa dowladda iyo kuwii qaxootiga ahaa ee gobollada fog ka yimid.\nAragtida hanuunka wanaagsan ee Yuusuf uu ku badbaadiyey bulshadiisii, waxay ahayd mid si toos ah xiriir ula lahayd ilaaha boqorka ah ee aan saamiga dunida lala wadaagin. Aragtidaas ayaa waxay ina-siineysaa beeg lagu qiimeeyo hoggaanka hagaagsan ee hela fayiigsiga timaaddada. Ereyga hoggaan ayaa maanta waxaa la saarey qeexid 1,000 ka badan. Mid kamid ah kuwooda ugu hagaagsan ayaa wuxuu yahay tilmaamayaa in hoggaan micnaheedu yahay awoodda loo lee-yahay dhaqaajinta xubnaha bulshada dhanka hadaf la tiigsanayo (moving the individuals toward goal). Awooddaasi si hagaagsan ee haboon ayuu nebi Yuusuf u muujiyey. Guusheediina si wada-jir ah ayay bulshadii u intifaacsatey. Taasina waxay ka danbeysey markii ay si wada-jir ah u howl-galeen. Casharkaas taariikhiga ah, ee diiniga ah, ee siyaasadda ah, ee dhaqaalaha ah, ee wada-jirka ah, ee mowqifka aadaminimo ah, ee halganka nololeed ah, ee qorshaha haboon ah, ee hoggaanka wanaagsan ah ayay Soomaali gebi ahaan u baahan tahay in ay dhaqan-geliso.\nIs-dareensi baa nagu jiroo aanan damaheyne\nArin dilantey xaajada raggii deyi-yiqiin weydey\nInta inagu diran oo xaqii daba-maryeyneesa\nInuu Eebe daalacan-hayaa iga daweeneysa\nNin kastoo darbeysnaa kolbaa loo dan-qumiyaaye\nDiin gurguurta iyo weysku kadab dirica rooraaye\nUmmadaha dadaalkooda iyo debecsanaanteenna\nDaa’irada loo siman yahaa iga daweeneysa\nDuulkii an cilmi lahayn hawadu waa la durugtaaye\nMidbana wax u dahsoon isagu door inuu yahaye\nMaankeys dafirayee haddii leysku wada diimi\nIn dib leys ogaan doono baa iga daweeneysa\nDigrigu ceynaan buu leeyihiyo Dhah iyo Yaasiine\nDerbi weeye nagu meersan oon dumid ka yaabeyne\nDac-darrooyinkaan ka cabsi qabo labada daaroodba\nQuraankaan dareerinahayaa iga daweeneysa (Cismaan Yuusuf Keenadiid)\nGuddoomiyaha Urur-siyaasadeedka Midnimo


Xog: C/W Gaas oo ku xumeeyey siyaasiyiin rabay in doorashada... - Caasimada Online\nHome Warar Xog: C/W Gaas oo ku xumeeyey siyaasiyiin rabay in doorashada…\nXog: C/W Gaas oo ku xumeeyey siyaasiyiin rabay in doorashada…\nMuqdisho (Caasimada Online):-Wararka naga soo gaaraya magaalada Garoowe ayaa sheegaya in Madaxweynaha maamulka Puntland C/wali Gaas oo iminka safar ku jooga magaalada Addis Ababa uu xumeeyay Siyaasiyiinta dooneysa in dhanka Puntland ay kasoo galaan labada aqal.\nWararku waxa ay sheegayaan in C/wali Gaas uu si cad u diiday tirro Siyaasiyiin qaarkood ka imaaday dalka dibadiisa waxaana la cadeeyay inuu kaga digay inay gudaha usoo galaan Xarumaha lagu diyaarinaayo labada aqal ee Puntland loo qoondeeyay.\nC/wali Gaas ayaa Siyaasiyiinta qaarkood u sheegay inaysan kamid noqon doonin labada aqal midkood, waxa uuna carab dhabay inay adag tahay inay meel kasoo galaan labaduba.\nWaxa uu sheegay in labada aqal aysan kamid noqon doonin shaqsiyaadka kasoo horjeeda Siyaasadiisa xitaa haddii ay dhacdo inay ka imaadaan dhanka Odayaasha miisaanka ku dhex leh Siyaasada maamulka.\nGaas waxa uu tibaaxay in qoondada ay heshay Puntland loo sii qoondeeyay shaqsiyaad uu ku sheegay inay yihiin kuwa mudan oo xuquuqda Puntland soo dhicinkara.\nDhawaan ayay aheyd markii Odayaal iyo Siyaasiyiin kasoo jeeda Puntland ay C/wali Gaas ku dhaliileen inuu musuqaayo xubnaha labada aqal ee loogu tallogalay labada Gole.


Barkadaha dabiiciga ee ugu wanaagsan ee aan ku leenahay Spain | Safarka Absolut\nBarkadaha dabiiciga ee ugu wanaagsan\nMarkay cimiladu fiicantahay yimaado, kuligeen waxaan dooneynaa inaan qubeysanno. Maydho biyo nadiif ah, bannaanka iyo meesha ay dabeecaddu sidoo kale u tahay geesiga. Hagaag, inaad ku raaxeysato waxaas oo dhan, waxna ma ahan sida xulashada barkadaha dabiiciga ugu fiican waxaan leenahay dalkeena.\nGeesaha gaarka ah ee dabeecadda sidoo kale noo oggolaaneysa inaan ku raaxeysto. Marka waan kulmi doonaa biyo aad u caafimaad badan iyo meelo kaamil ah oo looga fogaado waqti ka waqti. Xaqiiqdii in kabadan mid ka mid ah barkadaha dabiiciga ah ee aan sheegi doonno ayaa kuu soo dhowaan doona.\n1 Barkadaha dabiiciga ee ugu wanaagsan, Termas de Ourense\n2 Daloolin dhuunta\n3 Barkadaha dabiiciga ee Rascafrías\n4 The Charcones\n5 Font Calda\n8 Ilaha Algar\nBarkadaha dabiiciga ee ugu wanaagsan, Termas de Ourense\nGalicia, waxaan ku raaxeysan karnaa wareegga kuleylka ee hawada furan. Waa qiyaastii afar kiiloomitir, halkaas oo aan ka heli karno qaar si khaas ah loo isticmaalo laakiin intooda badani waa dadweyne waxayna u dhameystiran yihiin adeegsiga iyo raaxeysiga. Kuwaas oo aan ku iftiiminayno Chavasqueira, Muiño das Veigas, Burgas de Canedo iyo ilo biyo kulul oo kulul. Waxaa laga yaabaa in kuwa ugu caansan ay yihiin kuwa Chavasqueira, oo sidoo kale loo yaqaan, 'Baños do Bispo'.\nDadku waxay buuxinayaan wicitaanka Isha Tinteiro, maadaama biyaheeda lagula talinayo dhibaatooyinka bogsashada. Kaliya 3 kiilomitir meeshan, waxaan ka helnaa Muiño das Veigas. Biyaheeda ayaa kufiican qofkasta oo qaba xanuunka lafaha, lafa xanuunka ama dhibaatooyinka maqaarka. Barkadaha Outariz iyo Burgas de Canedo waa lacag la'aan. Waxay sidoo kale ku fiican yihiin dhibaatooyinka lafaha.\nHaddii aan u safreyno Cáceres, waxaan heli doonnaa waxa loogu yeero Garganta de los Infierno. Waa dhul dabiici ah oo ku yaal qaybta galbeed ee Sierra de Gredos. Marka lagu daro aragtida cajiibka ah, goobtan oo kale, waxaan ka heli doonnaa durdurro, iyo sidoo kale biyo-dhacyo, barkado iyo innagoon ilaawin barkadaha dabiiciga ah. Adoo yeelanaya tusmo qoyan oo sareeya, waa waxa ka dhigaya inay yeelato geedo hareeraheeda ah. Waxaad ku raaxeysan kartaa maalin maydhasho laakiin sidoo kale raad socod qurux badan.\nBarkadaha dabiiciga ee Rascafrías\nWaa run in Madrid aysan laheyn xeeb laakiin waxa ay heystaan waa qaar barkadaha dabiiciga sida Rascafría. Markay kuleylku wax dhacaan, wax la mid ahi uma cararaan 'Las Presillas', oo ku xigta webiga Lozoya. Laga soo bilaabo halkan waxaad sidoo kale ku raaxeysan kartaa aragtida qumman ee Pico Peñalara. Goobtani waxay guud ahaan leedahay 3 barkadood oo lagu dabaasho. Hareeraheeda waxaad sidoo kale ku raaxeysan kartaa aagag waaweyn oo cagaaran oo aad ku nasato kuna raaxaysato maalin qoys.\nMid kale oo ka mid ah barkadaha dabiiciga ee ugu wanaagsan ayaa laga helaa Lanzarote. Ku saabsan yahay 'Los Charcones'. Waxay ku xigaan burburka hoteel aan weligiis dhammaan. Waa barkado dabiici ah oo aan ku eegi doonno sida biyuhu isugu yimaadaan midabyo kala duwan. Laakiin intaas waxaa sii dheer, waxaan sidoo kale yeelan doonnaa bad aad u dhow. Waxay ku taal meel sax ah koonfurta-galbeed inkasta oo la helo waxoogaa dhib ah, hadana waa u qalantaa markaan aragno wax kasta oo janadani ina siiso.\nTarragona waxaan ka heli karnaa aag na siinaya faa'iidooyin badan. Dhinac, il ay leedahay biyo dawo ah oo ku soo baxda heer kulka 28º. Waxay ku taal agagaarka webiga, Canalete. Waa halkan halka ay sidoo kale ku taal aag, sida barkadda dabaasha, oo awood u leh in lagu maydho. Laakiin intaas kaliya maahan, laakiin sidoo kale waxaad leedahay aag xilli firaaqo iyo miisas aad ku qaadatid cunnadaada fudud. Kaymaha geedaha geedaha iyo qulqulka dhagxaanta ayaa noqon doona saaxiibbadaada ugu fiican safarkan.\nHadda waxaan aadey Tenerife iyo si gaar ah aaggeeda woqooyi. Halkaas, waxaan ka dooneynaa adkeynta lakabka ka imanaya folkaanaha Trevejo. Markii uu qarxay kadib, meeshan cajiibka ah ayaa la sameeyay. Kuwani waa aagag ay ka buuxaan biyo cusbo, qaab barkado leh qaabab kala duwan. In kasta oo dhammaantood leh quruxda ugu quruxda badan. Waxay ku yaalliin badda horteeda iyo inay si fiican kuu dhigaan, agagaarka Qalcadda San Miguel ee Garachico.\nMa seegi karno meel sida Gulpiyuri oo kale ah. Waxay ku taal Asturias jaleecada horena waa wax aad u qurux badan. Waa nooc xeebeed laakiin kuma yaal aagga xeebta. Sababtuna waxay tahay biyuhu waxay ku gaadhaan dhulka hoostiisa. Waa inaad tagtaa Llanes si aad indhahaaga ugu aragto. Si aad u hesho, waxaad ka lugeyn doontaa waxa loogu yeero San Antolín xeebta iyo sidoo kale Naves.\nKaliya 15 kiiloomitir Benidorm, Waxaan leenahay mid kale oo ka mid ah barkadaha dabiiciga ah ee ugu wanaagsan. Goobtu waxay ku taal Callosa d´en Sarrià. Sidoo kale halkan dabeecaddeeda quruxda badan waxay taagan tahay halka biyo-dhacyada, dhagxaanta dhagaxa ah iyo dabcan, biyaha hooska cagaarka la isku daro. Waad marin ka sameyn kartaa aagga oo safarkaaga waad ku dhammaysan kartaa adigoo si fiican u quusin kara biyaha noocan ah. Waa inaad xusuusnaataa in goob sidan oo kale ah ay badanaa leedahay booqashooyin badan, sidaa darteed waa inaan marwalba tagnaa goor hore ama maalmaha-usbuuca marka ay caan noqon doonto.\nWadada buuxda ee maqaalka: Safarka Absolut » Barkadaha dabiiciga ee ugu wanaagsan


Ciidamada dowladda oo gaaray degaan ay isaga baxeen Ciidanka Ahlusunna | Dayniile.com\nHome Warkii Ciidamada dowladda oo gaaray degaan ay isaga baxeen Ciidanka Ahlusunna\nMaalmo ka hor Ciidamo taabacsan Ururka Ahlusunna Waljamaaca ayaa la wareegay degaanka Ceeldheere oo 28km dhanka Koonfureed uga beegan Magaalada Dhuusamareeb ee Caasimadda Galmudug una dhaxeeya Guriceel iyo Dhuusamareeb, hayeeshee ay xalay isaga baxeen.\nCiidamada Dowlada Federaalka iyo kuwa Galmudug ayaa xalay xili danbe gaaray deegaanka Ceel-dheere, iyaga oo fariisimo ka sameystay duleedka iyo Gudaha degaanka, sidoo kalena ay sameeyeen howlgallo amniga lagu xaqiijinayo.\nCiidamada dowladda iyo kuwa Galmudug ayaa wada dhaq dhaqaaqyo Ciidan tan iyo markii Ciidamada taabcsan Ahlusunna ay la wareegeen degmada Guriceel, waxaana warar soo baxaya ay sheegayaan in Ciidamadu ku wajahan yihiin degmada Guriceel si ay ula wareegaan.\nDhinaca kale Dadka kunool Guriceel ayaa dareemaya cabsi ku aadan in dushooda lagu dagaalamo, waxaana la sheegay in ay markale billaabeen inay barakacaan.\nBaaqyo kala duwan ayaa laga soo saaray xiisadda ka taagan Galmudug ee u dhaxeeya Galmudug iyo Ahlusunna, waxaana laga digay in xilligaan lagu dagaalamo Bulshada ku nool degaannada Galmudug.\nPrevious articleTaliyaha Xooga Dalka iyo Saraakiil Kale oo kuwajahan Dhusamareeb\nNext articleWarbixin:- Maalinta Calanka Soomaaliyeed 12-ka Oktoobar\nMadaxweynaha waddanka Kenya, ayaa markale gaashaanka u daruuray xukunka Maxkamadda Caalamiga ah ee Cadaaladda oo dhawaan Soomaaliya u xukuntay qeyb badan oo ka mid...


Baardheere: Waddooyinka Oo Lagu Suray Nalalka Cadceedda Ku Shaqeeya – Goobjoog News\nMaamulka Gobolka Gedo iyo degmada Baardheere ayaa xalay fiidnimadii isugu yimid wadada goobaha lagu xeray leyrarka cadceedda ku shaqeeyo ee laga hirgeliyay, waxaana tallaabada iyo adeegganba soo dhaweeyay dadka deegaanka iyo maamulka degmada.\nGuddoomiyaha degmada Baardheere Cabdullaahi Xuseen Xasan oo madashaas ka hadlay ayaa bogaadiyay hormarka ka socda degmada iyo leyrarka laga hirgeliyayba.\n“Sidaad arkeysaanba waxaan joognaa xilli habeennimo ah oo dhammaan masuuliyiinta ay ku suganyihiin magaalada bartankeeda taas oo ay keentay system solar-ka oo laga hirgeliyay degmada Baardheere” ayuu yiri guddoomiyaha.\nGuddoomiyaha degmada Baardheere Cabdullaahi Xuseen Xasan oo hadalka sii wato ayaa sii raaciyay in talaabadan ay tahay “hormar weyn oo ku siyaaday magaalada taas oo ka qeyb qaadaneysa amniga, ganacsiga iyo hormarkaba”\nUgu dambeyntii maamulka degmada ayaa shacabka degmada ugu baaqay in ay ilaaliyaan leyrarkaas oo ay u tixgeliyaan hanti ay wada leeyihiin oo uu masuuul ka yahay qof kasta.\nDhageyso: Dhallinyarada Muqdisho Oo La Xisaabtamaya Dowladda Federaalka


Buuq iyo qalalaase hareeyey doorashadii Jowhar, kadib doorashadii Korneyl Afcadey - Caasimada Online\nHome Warar Buuq iyo qalalaase hareeyey doorashadii Jowhar, kadib doorashadii Korneyl Afcadey\nBuuq iyo qalalaase hareeyey doorashadii Jowhar, kadib doorashadii Korneyl Afcadey\nJowhar (Caasimada Online)-Magaalada Jowhar waxaa caawa waxaa ka dhacday doorasho buuq iyo qalalaase ku soo dhamaatay, laba kamid ah kuraasta Aqalka Sare ee dalka ayaa la doonayey in la doorto, balse waxaa la doortay hal kursi, kadibna waxaa hoolka ka bilaawday gacan ka hadal.\nUgu horeyn Korneyl Axmed Maxamed Cali Afcadey ayaa loo doortay Senator ka tirsan Aqalka Sare, waxuuna wareegii koowaad ee doorashada kursigaas 52-cod uga guuleystay musharaxii la tartamayey Maxamed Amiin Sheekh Cismaan oo helay 44-cod.\nMusharaxa laga guuleystay ee Maxamed Amiin Sheekh Cismaan waxuu kursigaan ku fadhiyey afartii sano ee lasoo dhaafay.\nMusharaxa guuleystay ee Senator Afcaddey oo ah Sarkaal Militeri ah ayaa laba jeer soo noqday Taliyihii ilaalada gaarka ah ee Madaxtooyada Soomaaliya, sidoo kale xilal kale ayuu ka soo qabtay taliska ciidanka xoogga Soomaaliya.\nIntaas kadib waxaa bilaabatay doorashada kursiga kale ee caawa la dooran rabay, balse markii uu soo dhamaaday wareegii koowaad ee codeynta, ayaa intii ay socotay tirinta codadka waxaa bilaawday buuq iyo gacan ka hadal ay bilaabeen qaar kamid ah xildhibaanada HirShabeelle.\nIlaa afar musharax ayaa ku tartameysay kursigaas, kuwaas oo dumar ku jiray. Waxaa la demiyey leyrarkii hoolka ay doorashadu ka socotay, waxaana ugu dambeyn lagu kala tegay goobta, kadib markii la demin waayey xiisadda.\nShan kursi oo kan caawa uu ku guuleystay Korneyl Afcaddey uu u dambeeyey ayaa lagu doortay Jowhar, waxaana si nabad ah ku dhacday doorashada shantaas kursi, balse hadda waxaa bilaawday buuq iyo gacan ka hadal, waxaana weli la dooran seddax kursi oo kan caawa doorashadiisa lagu fashilmay uu ku jiro.


SomaliTalk.com » Haddaad Na Doorataan SLN|Suldan\nHaddaad Na Doorataan!\nWaa qoraal nooc cusub ah oo ku saabsan horukicinta maanka iyo qaabaynta nooca dowladeed ee dalkeennu u baahan yahay. Nidaam dowladeed oo kasta dadna fekerkeeda iyo horukicinteeda ayey keenaan, qaarna fulinteeda iyo hirgelinteeda ayay ka qayb qaataan. Qoraalkan oo ku soo beegmay xilli doorasho ka socoto Somaliland ayaan doonayaa in aan ku mudmudo maanka dhallinyarada iyo indheergaradka waddaniyadu ku jirto ee ku foogan sidii dalkan yar ee curdinka ah hore loogu kicin lahaa qaab-dowladeedkiisa iyo habmaamulkiisaba. Tan iyo markii ay Somaliland xornimadeeda la soo noqotay waxa dalka gadhwadeen ka ahaa oo ka talinaayey “qabyaalad” iyo “annaaniyad” ku fushanaya danahooda, weligeedna way ka sii jiraysaa ilaa laga helo dhallinyaro iyo indheergarad fekerkooda xalaasha ah ku bilkeedaya “danta” ummadda iyo qarannimada oo ku cadcad hirgelinta himiladooda iyo hiraal fiican ee ay hiigsanayaan.\nDadka reer Somaliland waxay kala soo kulmeen midowgii Soomaaliya dhibaato aad u weyn iyo xanuun ay muddo ku dhow labaatan sano ilaabi waayeen, taas oo uu geystey xukunkii arxanka darraa ee uu hoggaaminayey Maxamed Siyaad Barre. Dadka reer Somaliland waxay xornimadooda mar kale dib ula soo noqdeen 18 May 1991 oo hadda laga joogo muddo sideed iyo toban sano ku siman.\nTan iyo wakhtigaas, ummadda reer Somaliland waxay ku naaloonayeen nabad iyo horumar, iyagoo weli baadi doonaya inay aqoonsi caalami ah ka helaan bulshada caalamka; loona aqoonsado dowlad iskeed u madax banaan oo la jaar ah Soomaaliya sida Eriteria iyo Ethiopia. Halgankii dheeraa ee ummadda reer Eriteria ay soo galeen dalkooda waa laga ajiibay ducadoodii, waxayna ku heleen madaxbanaani iyo xornimo, hase yeeshee lama ajiibin ducadii dadka reer Somaliland ee la xidhiidhay doonistooda ictiraaf buuxa, nabadgelyo taama, horumar dhaqaale iyo tartan dimuqraadi ah; taas oo ay u arkayeen inuu u soo dedejin doono go’aankii lagu dhaqangeliyey dastuurka qaranka iyo tartanka asxaabta badan iyo doorashooyinka, balse weli daalaa-dhacaya.\nCaddaallad la’aanta, cabudhiska, xadhigga, cagajugleynta, shuruucda lagu tuntay, saxaafadda la xidhay, muddada la isku kordhiyey, maamulxumida, laaluushka, musmaasuqa, eexda, qabyaallada, dhaqan burburka, hoos u dhaca dhaqaale, waxbarasho, siyaasad xumida, diblomaasiyad la’aanta iyo dagaallada qabaliga ah ayaa u muuqda mid ay yar tahay rajadeedu in xukuummadda hadda jirtaa wax ka qaban karayso, masixina karayso niyad-jabka iyo walaaca laga qabo in ay awood u leedahay inay fulin karayso hawlahaas ay toddobada sano ku fulin kari wayday.\nRajo weyni kama soo muuqato xisbiyada mucaaridka ah ee magaca iyo shakhsiyaadka uun kaga duwan xukuummadda talada haysa ee fadhiidnimada iyo nidaam xummadda ku caanbaxay; taasi waxay kalkeedii soo dhaafisay dhallinyarada isbeddel doonka ah ee hiraalka qarannimo iyo nidaam qorshaysan ka fekeraya.\nWaxa la soo gaadhay wakhtigii ummaddan ay u kici lahaayeen haldoorkeedii wakhtiga lahaa, wakhti kasta dad baa leh; waxay ummaddan yar ee curdinka ahi u baahan tahay haldoorkeedii qarniga kow iyo labaatanaad oo la jaanqaadaya xilliga teknooliyadda casriga ah iyo siyaasadda caalamiyeynta (globalization), suurtogal ma aha in bulshadu weligeed aqbalsanaato inay gu’ walba hortaagnaadaan isla kuwii afartankii sano ee u dambeeyey hortaagnaa, waa in isbeddel dhab ahi yimaaddo, waa in wakhti walba haldoorkiisu wax hago, waa in hoggaanka dalka la isu dhiibo oo shukaanta la wareejiyo.\nAnigoo taa ka faa’iidaysanaya, waxaan damcay inaan ku hadlo afkii “haldoorka Maanta” kuwaas oo raba inay dalkooda ka samata-bixiyaan masiibooyinka waaweyn ee ku habsadey oo ay ka mid tahay; mugdiga aqoon-darrida, saboolnimada, mushkiladda qaadka iyo qabyaaladda, maamul-xumida, caddaallad-darrida iyo hoggaan la’aanta. Sidaasi darteed, waxaan idiin soo bandhigi doonaa qoraallo aan laabla-kac ahayn ee ka turjumaya waaqiciga dhabta ah ee maanta dalkeenna ka taaggan iyo sida ugu habboon ee arrimahaa loo furdaamin karo, isbeddel dhab ahina ku iman karo.\nLa soco qaybta dambe —\n2. Magacaaga oo saddexan (Adiga)


Nabadsugidda oo ku daba jirta nin ammaanka looga shakisan yahay - Radio Sweden Somali - Raadiyaha Iswiidhen | Sveriges Radio\nSäkerhetspolisens huvudkontor ligger i Solna i Stockholm. Foto TT\nNabadsugidda oo ku daba jirta nin ammaanka looga shakisan yahay\nLa daabacay onsdag 18 november 2015 kl 18.56\nShir saxaafadeed ey ciidanka boliiska iyo nabad-sugidda SÄPO wada jir caawa u soo saareen ayaa lagu sheegay in ay Iswiidhan kor u qaadayso heerka diktoonanta amaanka oo laga qaaday heerkii saddexaad lana gaarsiiyey heerka afraad, halka uu heerka ugu sarreeyaana yahay heerka shanaad.\nSÄPO ayaa mar dhoweed ku dhawaaqday in hanjabaad Iswiidhan halis ku ah ay arkeen maalmihi ugu dambeeyay. Sidaas waxa sheegay Anders Thornberg oo ah madaxda SÄPO.\nSababta ayaa ah in nin Iswiidhan gudahiisa jooga la raadinayo. Ninkan oo u xeer ilaaliyaha kiiskan maxkamadadeed bilaabay go´aamiyay in u boolisku si degdeg ah u qabto dabeetana la xidho marka gacanta lugu dhigo. Ninkan ayaa laga shakiyay in u isku diyaariyay in u fal argagaxiso Iswiidhan ka sameeyo.\nTan ayaa ka dhigan in u booliska amaanka ee SÄPO , sida u Anders Thornberg madaxda heeyadan u sheegay ,ilaalista kor ugu qaadi doonan dhowr meelood oo ku yaala waddanka, in intaas ka badan ma sheegi karo, ayuu sheegay.\nHasayeeshe tan ayaa saameeyn ku yeelan doonin shacabka Iswiidhan degan, xidhiidh na la laheeyn falalkii argagaxiso ee jimcihii ka dhacay Fraansiiska, ayuu jidhi Thornberg.\n-Waxaan doonayna in u dadweynaha Iswiidhan nala soo xidhiidhaan hadii ay wax ka shakiyaan, wararka ugu dambeeya na la socdaan, hasayeeshe ayuu sheegay Anders Thornberg madaxda SÄPO, maaha in la welwelo amba la baqo.\nWaddanka Denmark ayaa iyaguna maanta kor u qaaday heerka diktoonanta,sababta oo ah falalkii argagaxiso ee jimcihii ina soo dhaafay ka dhacay magaalada Pariis ee waddanka Fraansiiska.\nAnna Kindberg Batra hogaamiyaha xisbiga Moderaterna ayaa tidhi:\n-Iswiidhan waa waddan aduunka ka mid ah, waa in ay bulshadda Iswiidhan fahanto khatarta aanu ku suganahay. Wa in sharci cusub oo mamnuucaya dhoofka xaqjirka ah si deg deg ah loo soo dejiyo, ayey sheegtay.\nSida ay booliska amaanka hore u sheegeen ugu yaraan 300 muwaadiniin Iswiidhish ah ayaa u dhooftay Suuriya iyo Iraaq si ay ula garab dagaalamaan kooxda argagaxisada ah ee Daacesh amba IS loo yaqaano, halkey ugu yaraan 100 ka mid ah kuwan ka soo laabteen dagaaladan.\nCaawa saacadu markey tahay 19:00 ayuu wasiirka arrimaha gudaha Anders Ygeman shir saxaafadeed oo arrimahan ku saabsan qabaan doona.


Xog: Afar arrin midkood oo laga filan karo kulanka Farmaajo iyo madaxda Imaaraadka - Caasimada Online\nHome Warar Xog: Afar arrin midkood oo laga filan karo kulanka Farmaajo iyo madaxda...\nXog: Afar arrin midkood oo laga filan karo kulanka Farmaajo iyo madaxda Imaaraadka\nMuqdisho (Caasimada Online) – Sida aan wararkeena hore ku sheegnay Madaxweynaha Somalia Maxamed C/llahi Farmaajo ayaa lagu wadaa inuu u socdaalo magaalada Abu Dabai ee xarunta dalka Imaaraadka carabta, kadib markii uu casuumaad ka helay madaxda dalkaasi.\nSocdaalka Madaxweyne Farmaajo ee dalkaasi ayaa ah mid la xiriira xal u helida isbarbar yaaca Siyaasada Somalia iyo in dowlada Imaaraadka Carabta ay faraha kala baxdo amuuraha Somalia.\nSocdaalka Madaxweyne Farmaajo ayaa la hadal hayaa inuu ka duwan yahay kuwii hore, waxa ayna casuumaadu tahay mid lala soo maagay, si xal looga gaaro siyaasadaha ay Imaaraadka isaga horkeeneyso Soomaalida, gaar ahaan Madaxda Qaranka iyo Hogaamiyayaasha maamulada.\nCasuumaada Madaxweynuhu uu ka helay Imaaraadka ayaa ah ilaa Seddex cisho, oo lagu raadin doono xalka Somalia, waxaana xusid mudan in dowlada Somalia ay maalmahaani ku howlaneed qorsho ay go’aan uga gaari laheyd Siyaasada kala dhexeysa Imaaraadka carabta oo xadka dhaafay.\nWaxyaabaha laga filankaro is araga Madaxweyne Farmaajo iyo Madaxda Imaaraadka ayaa ah:-\n1-In Somalia ay ka xurowdo Imaaraadka Carabta oo dhaqaale ku bixineysa qaska iyo amni darida ka jirta dalka.\n2-In Dowlada Somalia ay u nuglaato amarada kaga imaanaya dowlada Imaaraadka, si ay xal ugu hesho amni darada ka jirta dalka iyo xiisada joogtada ah ee kala dhexeeya maamul Goboleedyada.\n3-In leysku afgarto xaduud siyaasadeed muujineysa in labada dowladood aysan isaga gudbikarin si loo dhowro madaxbanaanida Somalia.\n4-In Dowlada Imaaraadka carabta ay arrimaha Somalia uga danbeyso Madaxweynaha iyo Ra’isul wasaaraha Somalia, iyadoo wixii intaa ka hara aysan tallo ku yeelankarin siyaasada Somalia.\nUjeedka ugu weyn ee socdaalka Madaxweyne Farmaajo ayaa ah inuu soo afjaro xiriir danbe oo dhexmara dowlada Imaaraadka carabta iyo Hogaamiyayaasha maamul Goboleedyada ka jira Somalia.\nDowlada Imaaraadka carabta ayaa dhaqaale xoogan ku iibsata Hogaamiyayaasha maamul Goboleedyada oo iyagu qas la dabataagan dowlada Somalia.\nMa cadda sida uu heshiiska u dhici doono, balse waxaa jira saan-saan muujineysa inuu isfahan ka dhexeeyo Madaxda Qaranka iyo kuwa Imaaraadka.


War cusub oo ka soo baxay dagaalkii beelaha Habar-gidir iyo Biiyamaal - Caasimada Online\nHome Warar War cusub oo ka soo baxay dagaalkii beelaha Habar-gidir iyo Biiyamaal\nWar cusub oo ka soo baxay dagaalkii beelaha Habar-gidir iyo Biiyamaal\nMuqdisho (Caasimada Online) Maalmahan waxaa qayboa ka mid ah gobalka Shabeellaha Hoose ku sugan wafdi ka socda dowladda oo uu hoggaaminaayo sii hayaha xilka wasiirka gaashandhigga Soomaaliya, Cabdixakiin Xaaji Maxamuud Fiqi.\nWafdigan ayaa halkaas u jooga siddii ay u dhammeen lahaayeen dagaallo soo noqnoqday oo gobalka ku dhex maray meleeshiyaad kasoo kala jeeda beelaha Habar-gidir iyo Biiyamaal.\nWafdiga ayaa ku guuleestay in ay kala qaadaan dhinacyada ku dagaalamay deeganka Lambar 50 isla markaana maleeshiyaadka labada qabiil kala geeyay deegannada Carbiska iyo Ceeljaale.\nWaxaa la soo sheegayaa in deeganka Lambar 50 ay ka dhaceen falal aad u fool xun oo ka dhan bini’aadinka taasoo la xiriirta guryo si bareer ah loo gubay iyo dadkii ku noolaa deeganka oo la qixiyay.\nWafdiga dowladda ayaa xaley ku baryay deeganka Ceel-jaale oo lagu xareeyay mid ka mid maleeshiyo beeleeyada dagaalamay, waxaana maanta oo Arbaca ah lagu wadaa in ay soo gaaraan deeganka Lambar 50 si ay u qiimeeyaan khasaaraha ka dhashay dagaalka ka dhacay Lambar 50.


Wax Ka Ogoow 7 Shakhsi oo uu midkood noqon doono Ra’isulwasaaraha xiga ee dalka Itoobiya? – Mareeg.com somalia, World News and Opinion.\nTuesday, Jan 25, 2022.\nWax Ka Ogoow 7 Shakhsi oo uu midkood noqon doono Ra’isulwasaaraha xiga ee dalka Itoobiya?\nAf Soomaali Ethiopia\nAhmed weheliye Gaashaan 18 March 2018 18 March 2018\nRead Time:3 Minute, 23 Second\nAdis Ababa (Mareeg News ) Isbahaysiga talada haya ee Itoobiya ayaa la filayaa in ay goor dhow kulmaan si ay u doortaan hogaamiyohooda xiga.\nQofkaas oo noqon doona ra’isalwasaraha xiga ee wadanka.\nQofka la doorta ayaa mas’uul adag qaadi doona iyadoo wadanka ay ka jiraan mudaaharaadyo rabshada wadata.\nRai’salwasaarihii hore ee itoobiya Hailemariam Desalegn ayaa 15-kii febaraayo ku Dhawaaqay in uu iska casilay xilka raisal-wasaaranimada iyo gudoomiyhii xisbig EPRDF, jagadaasi oo uu hayay tan iyo 2012-kii\nXisbiga is bahaysiga EPRDF waxa uu ka koobanyahay afar xisbi siyaasadeed oo ku saleeysan qaar ka mid ah qowmiyadaha dega itoobiya.\nBalse khilaaf soo kala dhex galay isbahaysigaan ayaa adkeeyay in la saadaaliyo qofkii uu noqon lahaa ra’isalwasaaraha xiga ee dalka itoobiya.\nIsabahaysigan ayaa talada wadanka hahay tan 1991 kadib markii ay burburtay dowaladdi shuuciga ahayd.\nWaa kuwaan toddobada nin oo u sharaxan jagada ra’isal wasaaraha ee itoobiya.\n1. Lemma Magersa\nWaa madaxweeynaha goblka Oromiya iyo gudoomiye ku xigeenka xisbiga OPDO.\n47 jirkaan ayaa ku dhashay kuna soo barbaaray bariga Welega ee gobolka oromiya.\nBishiii Decembar ee la soo dhaafay waxa uu cambaareeyay dilka loo geeysanayo dadka dibedbaxayaasha ah.\nwaxa uu sidoo kale ogolaaday in uu wadahal la yeesho ururada mucaaradaka ah.\nWaxaa loo arkaa in uu yahay musharax awooda in uu mideeyo wadanka balse waxa ku adag waddadii uu u mari lahaa in uu ku farsiito kurigaasi oo mahan xubin ka tirsan baarlamaanka federaalka.\n2. Abiy Ahmed\nWaa gudoomiya xisbiga OPDO, waxaana loo arkaa in uu yahay qofka loo saadaalinayo in uu bedelo ra’isalwasaarhii hore.\nWaa siyaasi caaqil ah sidoo kalana aqoontiisu sarreyso.\nWaxaa uu ku dhashay caasimadda Agaro ee gobolka Oromiya waxa uuna ka soo jeedaa qooys isugu jira muslimiin iyo masiixiyiin.\n42 jirkan ayaa xisbiga OPDO ku biiray dabayaaaqadii Sideetameeyadii.\nWaxa uu la soo shaqeeyay Milatariga waxaa uuna gaaray jagada Colonel.\n3. Debretsion G Michael\nMr Debretsion waxa uu ku dhashay Shire oo ku taalla waqooyiga gobolka Tigeeryda.\nWaxa uu dhiganayay oo uu dhexda ku joojiyay jaamacadda Addis Ababa waxa uuna ku biiray koox hubeeysan oo ka soo hor jeedday dowladdi markaasi jirtay.\nMarkii dambe waxa uu aaday dalka Talyaaniga halkaasi oo uu ku soo qaatay tababar ku saabsanaa technologi-yadda. Markii uu wadanka dib ugu soo laabatayna waxa uu gobolka Tigreeyda ka aasaasay raadiye lagu magacaabo “Dimtsi Weyane”.\nmarkii isbaheysiga EPRDF uu la wareegay talada wadanka waxa loo magaacabay ku xigeenka Hay’adda Sirdoonka ee Qaranka.\nHaatan waa gudoomiyaha xisbiga TPLF iyo wasiirka warfaafinta.\n4. Demeke Mekonen\nWaa ra’isalwasaare ku xigeenka ee wadanka.\nWaxaa uu xisbiga is bahaysiga ee EPRDF ku biiray kadib markiii uu dhameeyay jaamacadda, sanado yar kadibna waxa uu xubin ka noqday baarlamaanka gobolka Amxaarada.\nBartamhii sanadkii 2000 waxa uu noqday madaxweeyne ku xigeenka gobolka Amxaarada, sanad ka dibna waxa uu ka mid noqday xubnaha sarsare ee xisbiga ANDM.\nSanaddi 2013, waxaa loo magacaabay gudoomiye ku xigeenka isbahaysiga EPRDF.\nKa hor inta uusan siyaasadda ku soo biirin waxa uu ahaa macalin. Waxaa uu soo noqday Wasiirka Waxbarshada ee dalka Itoobiya.\n5. Workneh Gebeyehu\nWaa xubin ka tirsan xisbiga OPDO iyo wasiirka arrimaha Dibedda ee Itoobiya.\nWaxa uu dhashay lixdameeydii waxa uuna sanado badan soo ahaa Taliyaha Booliska ee Federaalka.\nDhamaadkii sanadkii 2000 waxaa loo magacaabay wasiirka gaadidka jagadaas oo uu hayay muddo afar sanadood ah.\n6. Siraj Fegessa\nWaa wasiirka difaaca ee itoobiya .\nWaxa uu inta badan ka soo muuqdaa warbaahinada marka ay dowladda ay ka hadleeyso xaaladaha amarka degdegga ah ee uu wadanka ku jiro.\nWaa xubin ka tirsan xisbiga SEPDM oo ah xisbiga uu iska casilay ra’isalwasaarahii hore waxaana loo magaacabay gudoomiye ku xigaanka xisbiga\n7. Shiferaw Shigute\nWaa xoghayaha isbahaysiga EPRDF. Waxa uu soo noqday wasiirka Waxbarashada ee Itoobiya.\nWaa gudoomiyaha cusub ee xisbiga SEPDM waxa uu bedelay ra’isalwasaarihii xilka iska casilay.\nWaxa uu ku dhashay Haroressa oo ku taalla gobolka Galbeedka ee Itoobiya. Waxa uu ahaa macalin ku biiray siyaasadda.\nDadka qaar ayaa sheegaya doorashada loo doortay in uu noqdo gudoomiyaha xisbiga SEPDM ayaa waxa ay gogol xaar u tahyay suurtagalnimada ah in uu noqdo ra’isulwasaaraha xiga ee itoobiya.\nAhmed weheliye Gaashaan\nfreelance journalist covering events in Somalia, SocialActivist, writer, PoliticalAnalyst .contact gaashaan1960@gmail.com\nXog cusub: Tirada Xildhibaanada Mooshinka kawada Jawaari oo korortay & Khilaafka oo meel xun gaaray\nMuuse Biixi oo soo dhigay kaalinta Qadar ku leedahay fashilinta Heshiiska Berbera & Imaaraadka oo weli wajahaya xaalad adag\nRenown Leader of Igbo World Assembly, Dr Anakwenze Throws Weight Behind Power Shift,Reads Joint Declaration\nSomali cabinet voted to delist ONLF as terrorist group


Troms: Guri islaameed ayay gashay saqdii dhexe, kadibna dab qabadsiisay. - NorSom News\nTroms: Guri islaameed ayay gashay saqdii dhexe, kadibna dab qabadsiisay.\nBooliska magaalada Nordreisa ee Woqooyiga Troms, ayaa xabsiga dhigay haweenay labaatameeyo jir ah, taas oo xaley saqdii dhexe dab qabadsiisay guri ay ku noolaayeen qoys. Xubnaha qoyskan oo xiligaas hurday, ayaa ka booday daaqada guriga, si ay naftooda uga badbaadiyaan dabka.\nBooliska ayaa sheegay ineysan jirin wax xiriir ama aqoon ah oo ka dhaxeeyay haweeneyda guriga dabka qabadsiisay iyo qoyska guriga degenaa.\nDabka ayaa dhaawac xoogan gaarsiiyay guriga ay qoyska ku noolaayeen, waxaana sidoo kale dadkii degenaa laga bixiyay guryo ka agdhow guriga dabka laga qabadsiiyay.\nHooyo iyo labo caruur ah oo ay dhashay oo guriga degenaa, ayaa guriga kasoo badbaaday, iyaga oo uusan soo gaarin wax dhaawac jir ahaaneed ah, sida ay boolisku sheegeen.\nXigasho/kilde: Kvinne pågrepet etter boligbrann i Nord-Troms\nPrevious articleDowlada Norway: Hala joojiyo tarxiilka dadka sharci la´aan wadanka ku ahaa mudada dheer.\nNext article49 mar ayay imtixaanka “Teoriga” baabuurka ku dhacday, si ay ninkeeda u caawiso.


Afhayeenka Aqalka Wakiilada Maraykanka Oo Sheegtay In Aanu Madaxweyne Donald Trump Maskax Ahaan U Fayoobayn. – somalilandtoday.com\nAfhayeenka Aqalka Wakiilada Maraykanka Oo Sheegtay In Aanu Madaxweyne Donald Trump Maskax Ahaan U Fayoobayn.\n(SLT-Washington)Madaxweynaha Mareykanka, Donald Trump iyo afhayeenka Aqalka Wakiillada ee dalka Maraykanka Nancy Pelosi ayaa is dhaafsaday hadallo aflagaado ah iyadoo midkastaa uu su’aal geliyay caafimaadka maskaxeed ee midka kale.\nHaweeneyda ugu sareysa dimuquraadiga ayaa qoyska Trump iyo kaaliyayaashiisa ka codsatay inay soo farageliyaan arrimaha madaxweynaha “iyagoo u daneynaya dalka”.\nDonald Trump ayaa ka soo jawaabay, wuxuuna yiri Mrs Pelosi way “waalan tahay”, Haddana markale ayuu haweeneydan laga soo doortay California in ay tahay “qof aan nidaamsanayn”.\nKhilaafkan wuxuu muujinayaa inuu markale soo cusboonaaday xiriirka xun ee u dhexeeya Aqalka Cad iyo xisbiga Dimuquraadiga.\nIs dhaafsiga hadalladan adag ayaa ka dhashay markii Trump uu si degdeg ah ku soo afjaray kullan uu la lahaa Mrs Pelosi iyo dhigeeda aqalka Sare, Chuck Schumer oo isna ka tirsan Dimuquraadiga.\nKullanka fashilmay oo Trump uu isaga baxay dhowr dhaqiiqo ka dib waxay ahayd inuu sii socdo illaa maalintaas oo dhan.\nIyadoo jawaab ka bixineysay arrintaas Khamiistii, Pelosi waxay sheegtay inay aad uga walwalsan tahay caafimaadka madaxweynaha iyo “guud ahaan wanaagga dalka Mareykanka”.\nAfhayeenka ayaa Mr Trump ku eedeysay in uu qabo “inuu xanaaqa ka tambadiyo”.\n“”Waan u duceynayaa Mareykanka,” ayay tiri Pelosi. “Waxaan filayaa in qoyskiisa iyo maamulkiisa ama shaqaalihiisa ay arrintan soo faragelin doonaan iyagoo dalka u daneynaya.”\n“Waxaa suuragal ah inuu u baahan yahay fasax uu ku soo nasto,” ayay hadalkeeda ku sii dartay.\nWaxay sidoo kale ku kaftantay wax ka bedelka dastuurka ee 25-aad, kaas oo ogol in madaxweynaha xilka laga qaado. Markii weriye uu sidaas u sheegay ayay ku tiri “waa fikrad fiican.”\nMrs Pelosi ayaa hab dhaqanka Trump ku tilmaamtay “shakilow”, iyadoo muujineysay sida uu ugu dheggan yahay faylashada maxkamadda una hortaagan yahay inuu marqaati noqdo lataliyihiisii hore.\nMarkaa ka dib, Madaxweyne Trump ayaa sheegay, in hadalka Pelosi ee in ah in lala tacaalo xaaladdiisa, uu yahay “hadalka nacasnimada”.\n“Nancy-da aan fiyoobeen,” ayuu yiri. “Waxaan kuu sheegayaa, muddo dheer ayaan daawanayay, qofkii aan ogaa ma ahan, way lunsan tahay.”\nWuxuu sidoo kale sheegay “Waxay ku baabe’eysaa indhaheena hortooda”.\nMadaxweynaha wuxuu sidoo kale beeniyay in uu “qeyliyay oo uu buuqay” intuu socday kullankii Arbacada ee uu la yeeshay hoggaanka Dimuquraadiga, wuxuuna tilmaamay inuu ahaa “qof aad u deggan”.\nTrump, Pelosi iyo Schumer waxay u kulmeen in ay ka wada hadlaan qarashka ku baxaya horumarinta Mareykanka, taas oo ah meel ay adagtahay in lagala hshiiyo Aqalka Cad.\nMadaxweyne Trump ayaa shirka ka baxay seddax daqiiqo ka dib. Pelosi ayaa sheegtay in Trump uu miiska garaacay ka hor intuusan dibadda ugu bixin sida dabeysha.\nIsla markiiba wuxuu ka soo muuqday masraxa Rose Garden, wuxuuna ku dhawaaqay inuu ka baxayo dhammaan heshiisyada wada shaqeynta uu dimuquraadiga la leeyahay illaa ay ka joojinayaan “baaritaanka ay telefoonkiisa ku hayaan”.\nLaakiin Khamiistii, xildhibaannada Jamhuuriga ayaa waxa ay sheegeen in Trump uu saxiixay dhaqaale lagu bixinayo arrimaha gurmadka oo gaaraya $19.1 oo Bilyan oo dollar, oo hal milyan oo ka mid ah lagu bixin doono Puerto Rico.\nKhilaafyada adag ee soo jireenka ah ee u dhexeeya labada dhinac waxa qeyb ka ah maalgelinta derbiga uu Trump doonayo inuu ka dhiso xuduudda Mexico.


Haweenay ka shaqeyso NAV oo loo xukumay inay galmo ahaan uga faa´iideysatay nin qoxooti ah. - NorSom News\nHome Nyheter/Warcusub Haweenay ka shaqeyso NAV oo loo xukumay inay galmo ahaan uga faa´iideysatay...\nHaweenay ka shaqeyso NAV oo loo xukumay inay galmo ahaan uga faa´iideysatay nin qoxooti ah.\nHaweenay Kontomeeyo (50) jir ah oo ka shaqeyso hey´adda NAV ayaa lagu xukumay 14 bilood oo xabsi ah, iyo 100.000 kr oo magdhow ah, kadib markii lagu helay danbi ah inay si qaldan uga faa´iideysatay booskeeda shaqo, ayna galmo(jinsi) la sameysay nin qoxooti ah oo ay kiiskiisa gacanta ku heysay.\nWaxaana sidoo kale lagu helay danbi ah inay kiis dacwad been ah usoo gudbisay hey´addaha booliska, kadib markii uu ninkaas soo bandhigay dhibta uu la kulmay.\nHaweeneydan ayaa ninkan oo ah qoxooti Siiriyaan ah ka caawineysay codsiga dacwad uu u xareynayay wiil walaalkiis ah oo uu rabay in Norway loo keeno. Waxaana labadooda dhexmaray xiriir galmo ah oo labada qofba uu midba si u micneeyay.\nNinka dhibanaha ah oo sodomeeyo(30) jir ah ayaa kulan ka dalbaday madaxa shaqada ee xukumay naagta kiiskiisa gacanta ku heysay, wuxuuna sheegay inuu dareemayo inuu cadaadis ku saaranyahay inuu galmo la sameeyo haweeneyda kiiskiisa gacanta ku heyso, hadii kale ay adkaaneyso in walaalkii Norway loo keeno. Madaxa shaqada ayaana kiiskii sii gudbiyay.\nHaweeneyda la eedeeyay ayaa dhankeeda ku jawaabtay inay dacwad kufsi ah ka gudbiso ninkaas, waxeyna sheegtay inuu u geystay galmo xoog ah oo aysan iyadu raali ka aheyn.\nMaxkamada oo kiiska u garqaaday:\nMaxkamada racfaanka ayaa haweeneydan ku xukuntay 14 bilood oo xabsi ah, waxeyna ku heshay danbiga lagu eedeeyay ee ahaa inay si qalday uga faa´iideysatay awooda booskeeda shaqo, ayna galmi la sameysay qof macaamiil ah. Dhanka maxkamada ayaa been ku tilmaantay kiiska kufsiga ah ee haweeneydu ay kasoo gudbisay ninkaas, kadib markii uu soo bandhigay xiriirka labadooda ka dhaxeeyo.\nMaxkamada degmada Salten oo horey iska kiiskan u xukuntay, ayaa gaartay go´aan lamid ah kan maxkamada racfaanka.\nXigasho/kilde: NAV-konsulent må i fengsel etter sex med syrisk flyktning\nPrevious articleDNB oo lagu dacweeyay in qoxootiga uu u diido koonto(xisaab) Banki: Sababtan darteed.\nNext articleUK iyo Faransiiska oo kaluumeysi isku heysto.\nAbdulkadir Ali Elmi\nWaa arin cusub oo ceeb ku ah inkastoo dadka NAV ka shaqeeya ay ceebta ku fanaan.Waxaan ogeyn in soo galootiga ay ka dhacaan lacagta ay xaqa u leeyahii ayagoo sharcid been ah shegaayo.


Home News Wararkii ugu dambeeyay weerar Caawa ka dhacay Magaalada Baydhabo!!\nWararkii ugu dambeeyay weerar Caawa ka dhacay Magaalada Baydhabo!!\nWararka Caawa naga soo gaaraya Magalada Baydhabo ee Xarunta Gobolka Baay ayaa waxa ay sheegayaan in mid ka mid ah koontoroolada laga soo galo Magalada Bambaanooyin lagu weeraray.\nInta la xaqiijiyay 4 Ruux ayaa bambaanooyinkaas ku dhaawacantay oo Saddex ka mid ah ay yihiin Ciidamo booliska ee koontoroolkaas Gaadiidka ku baarayay.\nDadkii ka dambeeyay Weerarka bambaano ayaa goobta ka baxsaday,waxaaana haatan socda howlgal ay wadaan Ciidamada Booliska Koonfur Galbeed,kaas oo ay ku baadi goobayaan dadkii ka dambeeyay weerarkaas.\nShalay gelinkii dambe ayaa waxaa bambaanooyin lagu weerar Hoyga uu Magalada Bayhabo ka degan yahay Xildhibaan hore uga tirsanaa Baarlamaankii KMG ahaa.\nMagalada Baydhabo ayaa amaankeeda aad loo adkeeyay,waxaana dhawaan la filayaa inay ka dhacdo doorashada Madaxweynaha Maamulka Koonfur Galbeed oo dhowr mar dib loo dhigay.\nPrevious articleUruro warbaahineed oo cambaareeyay qaraxii gaarigiisa loogu xiray wariye Ismaaciil Shiikh Khaliifa!!\nNext articlefaarax Macalin oo shaaciyay hadal aan laga fileeynin (Aqriso)\nQaxootiyaal Yaminiyiin Ah Oo Ku Sugan Puntaland Oo Banaanbax Sameeyay\nHeshiis laga gaaray Dagaal beeleed kadhacay Gobolka Mudug iyo qodobo lagasoo...